EΚΘΕΣΗ ΤΗΣ ΕΠΙΤΡΟΠΗΣ ΣΤΟ ΣΥΜΒΟΥΛΙΟ, ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ, ΣΤΗΝ ΟΙΚΟΝΟΜΙΚΗ ΚΑΙ ΚΟΙΝΩΝΙΚΗ ΕΠΙΤΡΟΠΗ ΚΑΙ ΣΤΗΝ ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ ΓΙΑ ΤΙΣ ΣΥΝΤΟΝΙΣΜΕΝΕΣ ΔΡΑΣΕΙΣ ΜΕ ΤΑ ΚΡΑΤΗ ΜΕΛΗ ΣΤΟΝ ΤΟMEΑ ΤΗΣ ΠΟΛΙΤΙΚΗΣ ΥΠΕΡ ΤΩΝ ΕΠΙΧΕΙΡΗΣΕΩΝ

ΕΚΘΕΣΗ ΓΙΑ ΤΙΣ ΣΥΝΤΟΝΙΣΜΕΝΕΣ ΔΡΑΣΕΙΣ ΜΕ ΤΑ ΚΡΑΤΗ ΜΕΛΗ ΣΤΟΝ ΤΟΜΕΑ ΤΗΣ ΠΟΛΙΤΙΚΗΣ ΓΙΑ ΤΙΣ ΕΠΙΧΕΙΡΗΣΕΙΣ

ΠΕΡΙΛΗΨΗ

1. Η φύση των Συντονισμένων Δράσεων

1.1. Εισαγωγή

1.2. Tο πλαίσιο των Συντονισμένων Δράσεων

1.3. Τα μέσα των Συντονισμένων Δράσεων

1.4. Η φύση των επιτευγμάτων των Συντονισμένων Δράσεων

2. Συντονισμένη Δράση 1: Βελτίωση του επιχειρηματικού περιβάλλοντος

2.1. Βελτίωση του επιχειρηματικού περιβάλλοντος για τις νεοϊδρυόμενες επιχειρήσεις

2.1.1. Το φόρουμ του Παρισιού για τη βελτίωση του επιχειρηματικού περιβάλλοντος για τις νεοϊδρυόμενες επιχειρήσεις

2.1.2. Δράσεις των κρατών μελών για το περιβάλλον των νεοϊδρυομένων επιχειρήσεων

2.2. Η Έκθεση BEST

2.3. Η μεταβίβαση των επιχειρήσεων

2.3.1. Το φόρουμ της Λίλλης για τη μεταβίβαση των επιχειρήσεων

2.3.2. Οι δράσεις των κρατών μελών στον τομέα της μεταβίβασης των επιχειρήσεων

2.4. Γενική αξιολόγηση των αποτελεσμάτων της Συντονισμένης Δράσης 1

3. Συντονισμένη Δράση 2 : Τόνωση της λήψης μέτρων υποστήριξης των επιχειρήσεων

3.1. Τόνωση της λήψης μέτρων υποστήριξης για τις νεοϊδρυόμενες επιχειρήσεις

3.1.1. Το φόρουμ της Μαδρίτης για τις πρωτοβουλίες υποστήριξης των νεοϊδρυομένων επιχειρήσεων

3.1.2. Σεμινάρια για τα μέτρα υποστήριξης των νεοϊδρυομένων επιχειρήσεων

3.1.2.1. Κατάρτιση και πληροφόρηση

3.1.2.2. Χρηματοδότηση για νεοϊδρυόμενες επιχειρήσεις

3.1.2.3. Φυτώρια επιχειρήσεων

3.1.3. Στρατηγική διάδοσης

3.1.4. Μεθοδολογία ορθών πρακτικών

3.1.5. Οι δράσεις των κρατών μελών στον τομέα των μέτρων υποστήριξης για τις νεοϊδρυόμενες επιχειρήσεις

3.2. Μέτρα υποστήριξης των επιχειρήσεων κατά τη φάση της ανάπτυξής τους

3.2.1. Το φόρουμ του Baden για τα μέτρα υποστήριξης των ΜΜΕ κατά τη φάση της ανάπτυξής τους.

3.2.1.1. Κατάρτιση

3.2.1.2. Χρηματοδότηση

3.2.1.3. Διεθνική συνεργασία

3.2.2. Συνέχεια που δόθηκε στα μέτρα υποστήριξης των επιχειρήσεων κατά τη φάση της ανάπτυξής τους

3.3. Η ποιότητα της πληροφόρησης

3.4. Συμπεράσματα

4. Συντονισμένη Δράση 3: Αύξηση της προβολής και της αποτελεσματικότητας των υπηρεσιών υποστήριξης

4.1. Η προβολή και η αποτελεσματικότητα των υπηρεσιών υποστήριξης.

4.1.1. Το φόρουμ του Δουβλίνου για την προβολή και την αποτελεσματικότητα των υπηρεσιών υποστήριξης.

4.1.2. Συνέχεια που δόθηκε όσον αφορά την προβολή και την αποτελεσματικότητα των υπηρεσιών υποστήριξης.

4.2. Γενική αξιολόγηση των αποτελεσμάτων των Συντονισμένων Δράσεων 2 & 3.

5. Συμπεράσματα και μελλοντικές εξελίξεις

5.1. Περίληψη των επιτευγμάτων των Συντονισμένων Δράσεων

5.2. Η επόμενη φάση των Συντονισμένων Δράσεων

Παράρτημα 1 - ΠΡΟΓΡΑΜΜΑ ΕΚΔΗΛΩΣΕΩΝ ΣΤΑ ΠΛΑΙΣΙΑ ΤΩΝ ΣΥΝΤΟΝΙΣΜΕΝΩΝ ΔΡΑΣΕΩΝ

Παράρτημα 2 - Παροχή βοήθειας στις νεοϊδρυόμενες επιχειρήσεις - Ένας "οδηγός ορθής πρακτικής" για τους οργανισμούς υποστήριξης των επιχειρήσεων

ΕΚΘΕΣΗ ΓΙΑ ΤΙΣ ΣΥΝΤΟΝΙΣΜΕΝΕΣ ΔΡΑΣΕΙΣ ΜΕ ΤΑ ΚΡΑΤΗ ΜΕΛΗ ΣΤΟΝ ΤΟΜΕΑ ΤΗΣ ΠΟΛΙΤΙΚΗΣ ΓΙΑ ΤΙΣ ΕΠΙΧΕΙΡΗΣΕΙΣ

ΠΕΡΙΛΗΨΗ

Εδώ και αρκετά χρόνια, οι αρχές των κρατών μελών συνεργάζονται με την Επιτροπή στα πλαίσια ενός προγράμματος Συντονισμένων Δράσεων στον τομέα της πολιτικής για τις επιχειρήσεις. Η παρούσα έκθεση προβαίνει σε επισκόπηση των αποτελεσμάτων των εργασιών αυτών και των θεμάτων που εξετάστηκαν. Εφιστά την προσοχή σε ορισμένα από τα βασικά ζητήματα που σχετίζονται με τις προσπάθειες των κρατών μελών να βοηθήσουν τις επιχειρήσεις και εξηγεί τον τρόπο με τον οποίο εντοπίστηκαν διάφορα παραδείγματα ορθής πρακτικής.

Ένα βασικό συμπέρασμα είναι ότι παρατηρείται μια σημαντική σύγκλιση ως προς τον τρόπο με τον οποίο τα κράτη μέλη προσεγγίζουν την πολιτική για τις επιχειρήσεις και τις πρακτικές πτυχές εφαρμογής της εν λόγω πολιτικής. Έτσι η έκθεση επισημαίνει ένα σημαντικό βαθμό αμοιβαίας αξιοποίησης διαφόρων ιδεών και υποδεικνύει τρόπους περαιτέρω ενίσχυσης αυτής της διαδικασίας.

Οι Συντονισμένες Δράσεις χρησιμοποίησαν μια ειδική μεθοδολογία, που βασίζεται στον εντοπισμό και την προώθηση της ανταλλαγής βέλτιστων πρακτικών.

Οι Συντονισμένες Δράσεις, που εδράζονται στο άρθρο 157 της Συνθήκης, εξέτασαν ορισμένα καίρια ζητήματα της πολιτικής για τις επιχειρήσεις: την απλούστευση του επιχειρηματικού περιβάλλοντος, τη λήψη αποτελεσματικών μέτρων για την υποστήριξη των επιχειρήσεων και, τέλος, την προβολή των παρεχόμενων υπηρεσιών και την αξιοποίησή τους από τις επιχειρήσεις. Επιπλέον, προσέγγισαν τα ζητήματα αυτά από την οπτική γωνία των διαφόρων φάσεων ανάπτυξης μιας επιχείρησης: έναρξη των δραστηριοτήτων της επιχείρησης, φάση ανάπτυξής της και φάση μεταβίβασης της επιχείρησης σε νέους ιδιοκτήτες.

Στο πρώτο τμήμα της έκθεσης σκιαγραφείται ο αρχικός σχεδιασμός των Συντονισμένων Δράσεων, στα πλαίσια της γενικότερης προσέγγισης την οποία καθόρισε, για την πολιτική επιχειρήσεων, το ολοκληρωμένο πρόγραμμα. Εξηγούνται επίσης οι λόγοι που καθόρισαν την πορεία των εν συνεχεία εξελίξεων.

Οι λεπτομερείς δραστηριότητες και τα συγκεκριμένα αποτελέσματα περιγράφονται στα επόμενα τρία τμήματα.

Ο προσδιορισμός συγκεκριμένων δράσεων κανονιστικής και διοικητικής μεταρρύθμισης προκειμένου να διευκολυνθεί η ίδρυση νέων επιχειρήσεων οδήγησε την Επιτροπή στην έκδοση της σύστασης για τη βελτίωση και την απλούστευση του επιχειρηματικού περιβάλλοντος για τις νεοϊδρυόμενες επιχειρήσεις.

Ομοίως, η ανάλυση των μέτρων που αφορούν τη βελτίωση του νομοθετικού και διοικητικού περιβάλλοντος για τη μεταβίβαση μιας επιχείρησης και για την υποστήριξη των επιχειρήσεων που αντιμετωπίζουν αυτή την κατάσταση οδήγησε στην έκδοση της ανακοίνωσης της Επιτροπής για τη μεταβίβαση των ΜΜΕ.

Στον ευρύτερο τομέα των μέτρων υποστήριξης, οι εργασίες που πραγματοποιήθηκαν σε συνεργασία με τα κράτη μέλη επέτρεψαν τον εντοπισμό ορισμένων ορθών πρακτικών όσον αφορά την παροχή υποστήριξης στις νεοϊδρυόμενες επιχειρήσεις. Η ίδια διαδικασία βρίσκεται σε εξέλιξη και για τις αναπτυσσόμενες επιχειρήσεις. Αναγνωρίζεται ότι πρέπει να γίνουν βελτιώσεις, τόσο στη συνοχή των παρεχομένων υπηρεσιών όσο και στην ποιότητά τους.

Η διάδοση αυτών των αποτελεσμάτων θα γίνει με τη βοήθεια σχετικών δημοσιεύσεων, αλλά και μέσω ενός ηλεκτρονικού φόρουμ που θα λειτουργήσει με τη μορφή ενός ιστοχώρου, στα πλαίσια του οποίου οι ενδιαφερόμενοι θα καλούνται να συζητούν ενεργά την εντοπισθείσα ορθή πρακτική. Σκοπός της διαδικασίας αυτής είναι να τονωθεί ο διάλογος μεταξύ των επαγγελματιών που παρέχουν υπηρεσίες επιχειρηματικής υποστήριξης και να δημιουργηθεί μια συνεχώς ισχυρότερη βάση για τον εντοπισμό των βέλτιστων πρακτικών στον κάθε τομέα.

ΕΚΘΕΣΗ ΓΙΑ ΤΙΣ ΣΥΝΤΟΝΙΣΜΕΝΕΣ ΔΡΑΣΕΙΣ ΜΕ ΤΑ ΚΡΑΤΗ ΜΕΛΗ ΣΤΟΝ ΤΟΜΕΑ ΤΗΣ ΠΟΛΙΤΙΚΗΣ ΓΙΑ ΤΙΣ ΕΠΙΧΕΙΡΗΣΕΙΣ

1. Η φύση των Συντονισμένων Δράσεων

1.1. Εισαγωγή

Η ευρεία αναγνώριση της σημασίας που έχουν οι μικρομεσαίες επιχειρήσεις (ΜΜΕ) για την ανταγωνιστικότητα, την ανάπτυξη και τη δημιουργία θέσεων απασχόλησης στην ευρωπαϊκή οικονομία οδήγησε την Ευρωπαϊκή Επιτροπή, το 1994, στην απόφαση να προτείνει ένα ολοκληρωμένο πρόγραμμα υπέρ των ΜΜΕ και της βιοτεχνίας [1]. Σκοπός αυτού του ολοκληρωμένου προγράμματος ήταν να θεσπίσει ένα σφαιρικό πλαίσιο για όλες τις δράσεις που αναλαμβάνονται στην Ευρωπαϊκή Ένωση υπέρ των ΜΜΕ, με σκοπό να επιτευχθεί καλύτερος συντονισμός και στενότερη συνεργασία μεταξύ όλων των μερών που εμπλέκονται στην ανάπτυξη των ΜΜΕ.

[1] Ολοκληρωμένο Πρόγραμμα υπέρ των ΜΜΕ και της βιοτεχνίας, Ανακοίνωση της Επιτροπής, COM (94) 207 τελικό της 03.06.1994.

Το ολοκληρωμένο πρόγραμμα είχε σαφώς ως πηγή έμπνευσης τη Λευκή Βίβλο για την ανάπτυξη, την ανταγωνιστικότητα και την απασχόληση [2], η οποία έκανε αρκετές αναφορές στη συνεργασία με τα κράτη μέλη στον τομέα της πολιτικής υπέρ των ΜΜΕ και σκιαγράφησε τα στοιχεία τα οποία θα έπρεπε να περιλαμβάνει ένα ολοκληρωμένο πρόγραμμα.

[2] ''Ανάπτυξη, ανταγωνιστικότητα, απασχόληση - οι προκλήσεις και η αντιμετώπισή τους για τη μετάβαση στον 21ο αιώνα", Λευκή Βίβλος της Επιτροπής 1993.

Μετά την υποβολή, το 1995, στο Ευρωπαϊκό Συμβούλιο της Μαδρίτης, ενός βασικού εγγράφου πολιτικής για τις μικρομεσαίες επιχειρήσεις [3], η Επιτροπή ανέπτυξε μια περισσότερο φιλόδοξη πολιτική για τις ΜΜΕ [4], η οποία είχε ως βάση τις προτάσεις που είχαν διατυπωθεί στην ανακοίνωση του 1994 και ζητούσε την εφαρμογή μιας ολοκληρωμένης προσέγγισης, στα πλαίσια της οποίας οι εθνικές, περιφερειακές και τοπικές αρχές, οι κοινωνικοί εταίροι και τα κοινοτικά όργανα θα έπρεπε να αναλάβουν συγκεκριμένη δράση για την προώθηση των ΜΜΕ και, μέσω αυτών, της ανάπτυξης και της απασχόλησης.

[3] ''Οι μικρομεσαίες επιχειρήσεις - Μια δυναμική πηγή απασχόλησης, ανάπτυξης και ανταγωνιστικότητας στη Ευρωπαϊκή Ένωση'', Ανακοίνωση της Επιτροπής της 29.11.1995, Έγγραφο SEC (95) 2087.

[4] Ολοκληρωμένο Πρόγραμμα για τις μικρομεσαίες επιχειρήσεις και τη βιοτεχνία, Ανακοίνωση της Επιτροπής. COM (96) 329 τελικό της 10.07.1996.

Με την πρότασή της για την υιοθέτηση μιας τέτοιας ολοκληρωμένης προσέγγισης ως προς την πολιτική στον τομέα των επιχειρήσεων, η Επιτροπή επεδίωκε να συγκεράσει τρία στοιχεία, τα οποία προηγουμένως δεν συνδέονταν μεταξύ τους. Τα στοιχεία αυτά ήταν τα εξής: πρώτον, η κοινοτική πολιτική για τις επιχειρήσεις, με τη στενή έννοια του όρου· δεύτερον, τα στοιχεία άλλων κοινοτικών πολιτικών (όπως, τα διαρθρωτικά ταμεία, η έρευνα και η τεχνολογική ανάπτυξη και η κατάρτιση) που έχουν κάποιο αντίκτυπο στις ΜΜΕ· και, τρίτον, ορισμένες πτυχές της πολιτικής την οποία ακολουθούν τα κράτη μέλη στον τομέα των επιχειρήσεων.

Εκθέσεις για τα δύο πρώτα στοιχεία περιλαμβάνονται στην αξιολόγηση του πολυετούς προγράμματος για τις ΜΜΕ [5] και στην έκθεση σχετικά με το συντονισμό των δραστηριοτήτων υπέρ των ΜΜΕ και της βιοτεχνίας [6]. Στην παρούσα έκθεση, η προσοχή εστιάζεται στο τρίτο στοιχείο, δηλαδή στις Συντονισμένες Δράσεις μεταξύ των κρατών μελών στον τομέα της πολιτικής υπέρ των επιχειρήσεων.

[5] Τελική έκθεση. Αξιολόγηση του τρίτου πολυετούς προγράμματος για τις ΜΜΕ, COM (1999) 319 τελικό της 29.06.1999.

[6] ''Έκθεση σχετικά με το συντονισμό των δραστηριοτήτων υπέρ των ΜΜΕ και της βιοτεχνίας'' COM (97) 610 τελικό, 25.11.1997.

Ως εκ τούτου, στην έκθεση αυτή, η Επιτροπή προβαίνει σε απολογισμό της προόδου που σημειώθηκε στα πλαίσια των Συντονισμένων Δράσεων. Τα κράτη μέλη κλήθηκαν να εκφράσουν τη γνώμη τους σχετικά με την παρούσα έκθεση, ιδίως μέσω των μελών της Ομάδας Καθοδήγησης για τις Συντονισμένες Δράσεις. Τους δόθηκε επίσης η ευκαιρία να διατυπώσουν τις παρατηρήσεις τους για τα προηγούμενα σχέδια του εγγράφου. Ωστόσο, η ευθύνη για τη φύση και το περιεχόμενο της έκθεσης βαρύνει ασφαλώς την Επιτροπή.

1.2. Tο πλαίσιο των Συντονισμένων Δράσεων

Οι Συντονισμένες Δράσεις εδράζονται στο άρθρο 157, παράγραφος 2 (πρώην άρθρο 130, παράγραφος 2) της Συνθήκης, το οποίο, στο πλαίσιο της προώθησης της ανταγωνιστικότητας της κοινοτικής βιομηχανίας, ορίζει ότι "τα κράτη μέλη συνεννοούνται μεταξύ τους και με την Επιτροπή και, εφόσον χρειάζεται, συντονίζουν τις δράσεις τους". Και το άρθρο συνεχίζει: "η Επιτροπή μπορεί να αναλαμβάνει κάθε χρήσιμη πρωτοβουλία για την προώθηση του συντονισμού αυτού."

Αρκετά ψηφίσματα του Συμβουλίου υποστήριξαν την προτεινόμενη μέθοδο των "Συντονισμένων Δράσεων" [7].

[7] Ψήφισμα του Συμβουλίου της 22ας Νοεμβρίου 1993 για την ενίσχυση της ανταγωνιστικότητας των επιχειρήσεων, ιδίως των ΜΜΕ και της βιοτεχνίας, και για την ανάπτυξη της απασχόλησης· ΕΕ C 326, 03.12.93, σ. 1.

Η βασική ιδέα στην οποία στηρίζεται η προσέγγιση των Συντονισμένων Δράσεων είναι ότι, για την προώθηση της ανταγωνιστικότητας, τα κράτη μέλη, με την υποστήριξη της Επιτροπής, θα μπορούσαν να αυξήσουν την αποτελεσματικότητα των δράσεων τους, ιδίως μέσω της καλύτερης στόχευσης και της σύγκλισης των μέτρων πολιτικής στους κλασικούς τομείς της πολιτικής υπέρ των επιχειρήσεων, και συγκεκριμένα στον τομέα της βελτίωσης του νομοθετικού και διοικητικού περιβάλλοντος των επιχειρήσεων και στον τομέα της λήψης μέτρων υποστήριξης. Η επίτευξη του στόχου αυτού αποφασίστηκε να επιχειρηθεί με μια ιδιαίτερη προσέγγιση, εδραζόμενη στον εντοπισμό και την προώθηση της ανταλλαγής των βέλτιστων πρακτικών.

Η μέθοδος η οποία επελέγη για την υλοποίηση της διαδικασίας αυτής ήταν η οργάνωση φόρουμ μεγάλης κλίμακας, ώστε να δοθεί η δυνατότητα σε οργανισμούς και άτομα που γνωρίζουν το σχετικό τομέα να παράσχουν τη συμβολή τους, παράλληλα με την πραγματοποίηση συνεδριάσεων από επιτροπές απαρτιζόμενες από εκπροσώπους των κρατών μελών και του επιχειρηματικού κόσμου. Στα πλαίσια των επιτροπών αυτών, διάφορες ομάδες εργασίας θα μπορούσαν να αναλάβουν την πραγματοποίηση λεπτομερών εργασιών, ενώ προτάθηκε η μέθοδος της συγκριτικής αξιολόγησης (benchmarking) ως μέσο ανάπτυξης κοινών κριτηρίων τα οποία, με τη σειρά τους, θα μπορούσαν να οδηγήσουν, στις ενδεικνυόμενες περιπτώσεις, στην έκδοση συστάσεων από την Επιτροπή.

Το ολοκληρωμένο πρόγραμμα του 1994 προέβλεπε την ανάληψη συντονισμένων δράσεων για τις τρεις διαφορετικές φάσεις του κύκλου ζωής μιας επιχείρησης, σε τρεις βασικούς τομείς πολιτικής. Οι εν λόγω τομείς πολιτικής, οι οποίοι έγιναν γνωστοί ως Συντονισμένες Δράσεις 1, 2 και 3 αντιστοίχως, είναι οι εξής: βελτίωση του επιχειρηματικού περιβάλλοντος, λήψη μέτρων για την υποστήριξη των επιχειρήσεων και διεύρυνση της εμβέλειας των υποστηρικτικών υπηρεσιών. Τα στάδια του κύκλου ζωής μιας επιχείρησης τα οποία προσδιορίστηκαν ήταν τα ακόλουθα: έναρξη των δραστηριοτήτων της επιχείρησης και πρώτα βήματά της, φάση ανάπτυξης και μεταβίβαση της επιχείρησης στην επόμενη γενιά.

Το ολοκληρωμένο πρόγραμμα του 1996 πρότεινε την ανάπτυξη του υπάρχοντος πλαισίου μέσω της ανάληψης περισσότερο στοχοθετημένων δράσεων σε συγκεκριμένους τομείς πολιτικής:

- καλύτερη πρόσβαση στις πηγές χρηματοδότησης και τις κεφαλαιαγορές·

- διοικητική συνεργασία - ιδίως στο πλαίσιο της ενιαίας αγοράς·

- επιχειρηματικές υπηρεσίες (και στον τομέα της καινοτομίας)·

- δράσεις ΜΜΕ στον τομέα της έρευνας·

- πρόσβαση των ΜΜΕ στην κοινωνία των πληροφοριών·

- κατάρτιση για τις ΜΜΕ·

- επιχειρηματικό πνεύμα·

- βιοτεχνία και μικρές επιχειρήσεις·

- εμπόριο.

Το αρχικό πλαίσιο αποδείχθηκε όντως εξαιρετικά εύρωστο και αποτέλεσε τη βάση για τη συστηματική εξέταση των θεμάτων τα οποία συνοψίζονται στο παρόν έγγραφο.

Ως εκ τούτου, οι δύο εκδόσεις του ολοκληρωμένου προγράμματος καθόρισαν το βασικό πλαίσιο υλοποίησης των Συντονισμένων Δράσεων. Ωστόσο, καθώς το πρόγραμμα προχωρούσε, υπήρξαν και άλλες σημαντικές εξελίξεις πολιτικής, οι οποίες είχαν επίσης επίδραση στη φύση και την εμβέλεια των αναλαμβανομένων δραστηριοτήτων. Ίσως η σημαντικότερη από τις εξελίξεις αυτές ήταν η δημιουργία της Task Force για την απλούστευση του επιχειρηματικού περιβάλλοντος (BEST), κατόπιν σχετικού αιτήματος του Ευρωπαϊκού Συμβουλίου του Άμστερνταμ στις 16 -17 Ιουνίου 1997.

Η έκθεση BEST [8] υποβλήθηκε στο Ευρωπαϊκό Συμβούλιο του Κάρντιφ τον Ιούνιο του 1998. Με τη διατύπωση σειράς συστάσεων, που βασίζονταν στην εξέταση ιδεών και πρακτικών από όλη την Ευρώπη, αντιμετωπίζονταν τα σχετικά θέματα τόσο σε ευρωπαϊκό επίπεδο όσο και σε επίπεδο κράτους μέλους. Ως εκ τούτου, δεν πρέπει να προκαλεί έκπληξη το γεγονός ότι η έκθεση BEST στηρίχθηκε σε μεγάλο βαθμό στα αποτελέσματα των Συντονισμένων Δράσεων, ιδίως σε ό,τι αφορά το επιχειρηματικό περιβάλλον. Επιπλέον, η υλοποίηση των συστάσεων της Task Force BEST θα εξακολουθεί να είναι στενά συνδεδεμένη με τη διαδικασία των Συντονισμένων Δράσεων. Όπως θα καταδειχθεί παρακάτω, το συνεχιζόμενο πρόγραμμα των Συντονισμένων Δράσεων μπόρεσε ήδη να εντοπίσει συγκεκριμένες περιπτώσεις των ορθών πρακτικών τις οποίες εισηγείται η Task Force BEST, ενώ ορισμένες ειδικές πτυχές των Συντονισμένων Δράσεων περιλαμβάνονται στο πρόγραμμα δράσης που αποσκοπεί στην υλοποίηση των συστάσεων της έκθεσης [9].

[8] Ευρωπαϊκές Κοινότητες (1998). "Έκθεση της Task Force για την απλούστευση του επιχειρηματικού περιβάλλοντος" Υπηρεσία Επισήμων Εκδόσεων των Ευρωπαϊκών Κοινοτήτων, Λουξεμβούργο. ISBN 92-828-3418-2

[9] Ανακοίνωση της Επιτροπής "Προώθηση του επιχειρηματικού πνεύματος και της ανταγωνιστικότητας", COM(1998) 550 τελικό της 30.09.1998.

1.3. Τα μέσα των Συντονισμένων Δράσεων

Ο αρχικός σχεδιασμός της διαδικασίας των Συντονισμένων Δράσεων έδινε πολύ μεγάλη έμφαση στην προώθηση της ανταλλαγής ιδεών και ορθών πρακτικών μέσω της οργάνωσης φόρουμ μεγάλης εμβέλειας. Η ιδέα ήταν ότι ένα φόρουμ, το οποίο συνήθως οργανωνόταν ως συνέδριο της εκάστοτε προεδρίας με 300 - 400 συμμετέχοντες, θα συγκέντρωνε πολιτικούς ηγέτες, επιχειρηματικές οργανώσεις, εμπειρογνώμονες και ανθρώπους της πράξης από τον τομέα που επρόκειτο να εξεταστεί. Μέσω μιας συγκροτημένης σειράς συζητήσεων και της λεπτομερέστερης εξέτασής τους σε εργαστήρια, τα θέματα θα μπορούσαν να αποσαφηνιστούν, ενώ παράλληλα θα ήταν δυνατή η επισήμανση κοινών προβλημάτων και η εξέταση περιπτώσεων ορθών πρακτικών. Πράγματι, το μέσο αυτό αποτέλεσε τη βάση για όλες τις εργασίες που διεξήχθησαν στα πλαίσια των Συντονισμένων Δράσεων. Ωστόσο, ενόψει του μεγάλου εύρους των θεμάτων που αναπόφευκτα θίγονταν από τον πολύ μεγάλο αριθμό συμμετεχόντων, οι οποίοι είχαν τόσο ποικίλες εμπειρίες, χρειάστηκε σε κάθε περίπτωση, μετά από κάθε φόρουμ, να αναληφθεί και κάποια άλλη δράση με στόχο την περισσότερο στοχοθετημένη εξέταση των θεμάτων τα οποία είχαν θιγεί αρχικά στο φόρουμ. Οι δράσεις αυτές ήταν διαφόρων ειδών, ανάλογα με το εύρος και τη φύση του προς εξέταση θέματος, όλες όμως είχαν ως σκοπό να προωθήσουν τη συζήτηση που είχε γίνει στο αντίστοιχο αρχικό φόρουμ.

Το πρόγραμμα των φόρουμ και των σεμιναρίων που αφορούσαν κάθε μία από τις φάσεις ανάπτυξης των επιχειρήσεων για κάθε μία από τις τρεις Συντονισμένες Δράσεις που προβλέπονται στο ολοκληρωμένο πρόγραμμα έχει ως εξής:

Φόρουμ:

>ΘΕΣΗ ΠIΝΑΚΑ>

Σεμινάρια:

>ΘΕΣΗ ΠIΝΑΚΑ>

Στο Παράρτημα 1 περιλαμβάνονται όλες οι σχετικές πληροφορίες σε έναν πίνακα ο οποίος παρουσιάζει τις τρεις Συντονισμένες Δράσεις σε συνδυασμό με τις τρεις φάσεις του κύκλου ζωής μιας επιχείρησης. Στις περιπτώσεις των φόρουμ του Δουβλίνου και της Λίλλης, στο ίδιο φόρουμ εξετάστηκαν περισσότερα από ένα θέματα.

Στην περίπτωση του πρώτου φόρουμ, που είχε ως θέμα τη βελτίωση του επιχειρηματικού περιβάλλοντος για τις επιχειρήσεις που βρίσκονται στη φάση έναρξης των δραστηριοτήτων τους, φόρουμ που οργανώθηκε από τις γαλλικές αρχές σε συνεργασία με την Επιτροπή στο Παρίσι τον Ιούνιο του 1995, η απαραίτητη συνέχεια δόθηκε μέσω μιας αντιπροσωπευτικής επιτροπής, που είναι γνωστή ως "Ομάδα για τη βελτίωση και την απλούστευση του επιχειρηματικού περιβάλλοντος". Η ομάδα αυτή, μετά το φόρουμ του Παρισιού, πραγματοποίησε ορισμένες συνεδριάσεις, οι οποίες τελικά οδήγησαν, όπως θα εξηγηθεί λεπτομερέστερα παρακάτω, στην έκδοση σύστασης από την Επιτροπή για τη βελτίωση και την απλούστευση του επιχειρηματικού περιβάλλοντος για τις νεοϊδρυόμενες επιχειρήσεις [10]. Ομοίως, στα πλαίσια της συνέχειας που δόθηκε στο φόρουμ της Λίλλης, το οποίο διεξήχθη το Φεβρουάριο του 1997, εκπρόσωποι επιχειρηματικών οργανώσεων των κρατών μελών βοήθησαν, με τη συμβολή τους, στην έκδοση από την Επιτροπή μιας ανακοίνωσης σχετικά με τη μεταβίβαση των επιχειρήσεων [11].

[10] Σύσταση της Επιτροπής για βελτίωση και απλούστευση του επιχειρηματικού περιβάλλοντος για έναρξη λειτουργίας επιχειρήσεων, ΕΕ L 145 της 05.06.97, σ. 29.

[11] Ανακοίνωση της Επιτροπής για τη μεταβίβαση των ΜΜΕ, ΕΕ C 93 της 28.03.1998, σ. 2.

Στην περίπτωση των φόρουμ που πραγματοποιήθηκαν για την εξέταση των θεμάτων που σχετίζονται με τα μέτρα υποστήριξης των επιχειρήσεων, όπως το φόρουμ που έλαβε χώρα στη Μαδρίτη το Νοέμβριο του 1995 και στα πλαίσια του οποίου εξετάστηκαν οι διάφορες πρωτοβουλίες που αναλαμβάνονται κατά τη φάση έναρξης των δραστηριοτήτων μιας επιχείρησης, ή το φόρουμ του Baden bei Wien, το οποίο έλαβε χώρα το Σεπτέμβριο του 1998 και ασχολήθηκε με τα μέτρα που αποσκοπούν στην ανάπτυξη των επιχειρήσεων, ήταν απαραίτητο να ακολουθηθεί μια διαφορετική προσέγγιση.

Στην περίπτωση αυτή, την ευθύνη για τις εν συνεχεία εργασίες ανέλαβε μια Ομάδα Καθοδήγησης, απαρτιζόμενη από εκπροσώπους των κρατών μελών, σε συνεργασία με εκπροσώπους των ευρωπαϊκών επιχειρηματικών οργανώσεων. Ωστόσο, η ομάδα αυτή, η οποία πραγματοποιούσε δύο τουλάχιστον συνεδριάσεις ετησίως, είχε κυρίως ένα ρόλο εποπτείας, σχεδιασμού και συντονισμού. Οι λεπτομερείς εργασίες διεξάγονταν είτε στα πλαίσια υποομάδων εργασίας της Ομάδας Καθοδήγησης είτε στα πλαίσια σειράς σεμιναρίων τα οποία οργανώνονταν από κοινού, σε κάθε περίπτωση, από κάποιο κράτος μέλος και την Επιτροπή.

Τα σεμινάρια αυτά είχαν πιο περιορισμένη συμμετοχή απ' ό,τι τα φόρουμ (τα παρακολουθούσαν μόνο 100 περίπου σύνεδροι), αλλά ήταν και περισσότερο στοχοθετημένα, καθώς είτε εξέταζαν διεξοδικότερα ένα συγκεκριμένο θέμα είτε διερευνούσαν ειδικά ζητήματα τα οποία δεν είχε καταστεί δυνατόν να περιληφθούν στο πρόγραμμα του αντίστοιχου φόρουμ.

Η Ομάδα Καθοδήγησης ήταν επίσης υπεύθυνη για τις περαιτέρω εργασίες που διεξήχθησαν στα πλαίσια του τρίτου τομέα των Συντονισμένων Δράσεων, ο οποίος αφορά την προβολή και την αξιοποίηση των υπηρεσιών υποστήριξης από τις επιχειρήσεις. Και στην περίπτωση αυτή, τα θέματα που επισημάνθηκαν κατά το φόρουμ του Δουβλίνου, που πραγματοποιήθηκε το Δεκέμβριο του 1996, εξετάστηκαν διεξοδικότερα στα πλαίσια ενός σεμιναρίου για την ποιότητα και την πιστοποίηση των υπηρεσιών υποστήριξης, καθώς και από μια ομάδα εργασίας με εκπροσώπους 6 κρατών μελών.

Τέλος, τόσο η Επιτροπή όσο και τα κράτη μέλη ανέλαβαν διάφορες δραστηριότητες για την καλύτερη πληροφόρηση σχετικά με τα θέματα που εξετάστηκαν στα πλαίσια των Συντονισμένων Δράσεων, τη βαθύτερη κατανόησή τους και τη διάδοση των σχετικών αποτελεσμάτων. Οι δραστηριότητες αυτές περιλαμβάνουν την εφαρμογή δράσεων συλλογής πληροφοριών για τα μέτρα υποστήριξης και τις ορθές πρακτικές, την ευρύτερη διάδοση των πληροφοριών αυτών μέσω του Διαδικτύου και τη διεξοδικότερη ανάλυση των επισημαινομένων ειδικών θεμάτων με την εκπόνηση διαφόρων μελετών. Διευκρινίσεις για τα εν λόγω συμπληρωματικά μέτρα παρέχονται στον λεπτομερή απολογισμό των αποτελεσμάτων κάθε μιας από τις Συντονισμένες Δράσεις, στα επόμενα κεφάλαια της έκθεσης.

Ωστόσο, είναι σημαντικό να έχει κανείς κατά νου τις διαφορές που υπάρχουν ως προς τη φύση του αντικειμένου κάθε Συντονισμένης Δράσης και τις συνακόλουθες διαφορές ως προς τις διαδικασίες που απαιτούνται τόσο για τον εντοπισμό των ορθών πρακτικών όσο και για την προώθηση της υιοθέτησής τους. Οι διαφορές αυτές είναι η κύρια αιτία για τις αποκλίσεις που παρουσιάζουν οι διαδικασίες που χρησιμοποιούνται για την υλοποίηση των πορισμάτων στα οποία καταλήγουν τα φόρουμ των Συντονισμένων Δράσεων.

Η εξέταση του νομοθετικού και διοικητικού περιβάλλοντος αφορά πρωτίστως ένα σχετικά περιορισμένο αριθμό ρυθμίσεων και πρακτικών, οι οποίες είναι ήδη αρκετά καλά τεκμηριωμένες. Στην περίπτωση αυτή, ο κύριος στόχος είναι να πεισθούν οι εθνικές αρχές να τροποποιήσουν τους κανονισμούς που ισχύουν σε εθνικό επίπεδο. Επομένως, οι προτάσεις για την πραγματοποίηση αλλαγών πρέπει να απευθύνονται στις εν λόγω αρχές. Όσον αφορά τα μέτρα υποστήριξης των επιχειρήσεων, δίνεται μεγαλύτερη έμφαση στο ευρύ φάσμα των επιχειρησιακών πρακτικών που ακολουθούνται επί τόπου, πράγμα που συνεπάγεται την εμπλοκή πολλών διαφορετικών ειδών φορέων. Οι εθνικές αρχές διαδραματίζουν ένα σημαντικό συντονιστικό ρόλο και συνήθως θεσπίζουν το απαραίτητο νομοθετικό και επιχειρησιακό πλαίσιο·ωστόσο, την εφαρμογή των πολιτικών αναλαμβάνουν, ως επί το πλείστον, άλλοι φορείς. Συχνά, οι φορείς αυτοί έχουν το δικαίωμα να αναλαμβάνουν δικές τους πρωτοβουλίες και, συνήθως, ενεργούν έχοντας σημαντική ελευθερία να προσαρμόζουν το εθνικό πλαίσιο στις εκάστοτε τοπικές συνθήκες. Ως εκ τούτου, συχνά, τα μέτρα, και ιδίως οι λεπτομέρειες των παρεχόμενων υπηρεσιών, δεν τεκμηριώνονται πολύ καλά. Στην πραγματικότητα, δεν υπάρχει ούτε καν συμφωνία σχετικά με τον ορισμό και την τυπολογία των σχετικών δραστηριοτήτων.

Όσον αφορά την πραγματοποίηση αλλαγών και βελτιώσεων, είναι σαφές ότι οι εθνικές αρχές μπορούν να διαδραματίσουν σημαντικό ρόλο και να προβούν σε θεσμικές αλλαγές, να παράσχουν καθοδήγηση και να προσφέρουν οικονομικά κίνητρα. Μπορούν ακόμη να εφαρμόσουν τα δικά τους άμεσα μέτρα. Αλλά, σε τελική ανάλυση, οι πραγματικές αλλαγές πρέπει να γίνουν σε επιχειρησιακό επίπεδο. Πρέπει να υιοθετηθούν και να εφαρμοστούν από τους επαγγελματίες που εργάζονται σε πολλά και διάφορα είδη φορέων. Οι διαδικασίες που ακολουθούνται τόσο για τον εντοπισμό ορθών πρακτικών όσο και για τη διάδοσή τους πρέπει να έχουν ευρύτερη εμβέλεια απ' ό,τι στην περίπτωση των κανονιστικών ρυθμίσεων και να εμπλέκουν αυτό το ευρύτερο "κοινό".

1.4. Η φύση των επιτευγμάτων των Συντονισμένων Δράσεων

Τα λεπτομερή αποτελέσματα των Συντονισμένων Δράσεων παρουσιάζονται παρακάτω. Ωστόσο, στο σημείο αυτό πρέπει να συνοψιστεί ο γενικός χαρακτήρας αυτών των αποτελεσμάτων.

Ο εντοπισμός των βέλτιστων πρακτικών αποτελεί το επίκεντρο των Συντονισμένων Δράσεων. Στον τομέα του διοικητικού και νομοθετικού περιβάλλοντος για τις επιχειρήσεις, η διαδικασία αυτή οδήγησε σε μια περίπτωση στην έκδοση σύστασης της Επιτροπής [12] και σε μια άλλη στην έκδοση ανακοίνωσης [13]. Αντίθετα, η διαδικασία διερεύνησης του ευρέος φάσματος θεμάτων και πρακτικών που μελετήθηκαν κατά την εξέταση των μέτρων υποστήριξης των επιχειρήσεων δεν είχε ακόμη κάποια παρόμοια επίσημη κατάληξη. Σε όλες τις περιπτώσεις, οι εργασίες που διεξήχθησαν στα πλαίσια των Συντονισμένων Δράσεων επέτρεψαν τον εντοπισμό ειδικών πρακτικών, οι οποίες κρίθηκε ότι αξίζει να διαδοθούν ευρύτερα προς το σκοπό της δημιουργίας ενός καλύτερου γενικού περιβάλλοντος για τις επιχειρήσεις.

[12] Σύσταση της Επιτροπής για βελτίωση και απλούστευση του επιχειρηματικού περιβάλλοντος για έναρξη λειτουργίας επιχειρήσεων, ΕΕ L 145, of 05.06.97, σ. 29.

[13] Ανακοίνωση της Επιτροπής για τη μεταβίβαση των ΜΜΕ, ΕΕ C 93 της 28.03.1998, σ. 2.

Οι διαδικασίες για την πραγματοποίηση αλλαγών με βάση τις εντοπιζόμενες ορθές πρακτικές διαφέρουν σε κάθε μία από τις τρεις Συντονισμένες Δράσεις. Όπως έχει ήδη αναφερθεί, σε κάθε περίπτωση εμπλέκονται διαφορετικά "ακροατήρια", από τις εθνικές αρχές έως τους επαγγελματίες των οργανισμών υποστήριξης που δραστηριοποιούνται επί τόπου. Αυτές οι διαφορές έχουν μεγάλη σημασία, δεδομένου ότι οδηγούν σε διαφορετικές στρατηγικές διάδοσης.

Στο πλαίσιο αυτό, η εγγενής προσαρμοστικότητα και ευελιξία της προσέγγισης η οποία ακολουθείται στα πλαίσια των Συντονισμένων Δράσεων αποκτά ιδιαίτερη σημασία. Ο σκοπός είναι να εξασφαλιστεί η πραγματοποίηση αλλαγών και βελτιώσεων στο κανονιστικό και θεσμικό περιβάλλον για τις επιχειρήσεις, ενώ παράλληλα θα πρέπει να τηρείται πλήρως η αρχή της επικουρικότητας, να γίνονται σεβαστές οι πολύ διαφορετικές συνθήκες που καθορίζουν το τοπικό περιβάλλον και να ενθαρρύνεται ένα πνεύμα θετικής άμιλλας για την υιοθέτηση των ανά την Ευρώπη βέλτιστων πρακτικών και όχι η απρόθυμη ανταπόκριση σε εξωτερικές πιέσεις. Αυτή η γενική προσέγγιση μπορεί να προσαρμοστεί εύκολα στις διάφορες επιμέρους συνθήκες των διαφόρων Συντονισμένων Δράσεων, αλλά απαιτεί επίσης και την κατάλληλη προπαρασκευή του εδάφους.

Είναι σημαντικό το γεγονός ότι ένα από τα γενικώς αναγνωρισμένα επιτεύγματα των Συντονισμένων Δράσεων έγκειται στο ότι συνέβαλαν ουσιαστικά στην πραγματοποίηση ενός διαλόγου σε ευρωπαϊκό επίπεδο και βοήθησαν στην ανάπτυξη κάποιων ιδεών και στη σύγκλιση των απόψεων πολλών από τους βασικούς φορείς που πήραν μέρος σ' αυτή τη διαδικασία. Για πολλά από τα καίρια θέματα της πολιτικής υπέρ των επιχειρήσεων υπάρχει σήμερα συναίνεση σε ευρωπαϊκό επίπεδο. Η συναίνεση αυτή αποτελεί απαραίτητη προϋπόθεση για την επιτυχή πραγματοποίηση των αλλαγών που λαμβάνουν χώρα σε επιχειρησιακό επίπεδο.

Στα παρακάτω τμήματα της έκθεσης (τμήματα 2 - 4) εκτίθενται λεπτομερώς τα αποτελέσματα κάθε μιας από τις τρεις Συντονισμένες Δράσεις.

2. Συντονισμένη Δράση 1: Βελτίωση του επιχειρηματικού περιβάλλοντος

2.1. Βελτίωση του επιχειρηματικού περιβάλλοντος για τις νεοϊδρυόμενες επιχειρήσεις

2.1.1. Το φόρουμ του Παρισιού για τη βελτίωση του επιχειρηματικού περιβάλλοντος για τις νεοϊδρυόμενες επιχειρήσεις

Η εκδήλωση με την οποία εγκαινιάστηκε το πρόγραμμα των Συντονισμένων Δράσεων ήταν το φόρουμ για τη βελτίωση και την απλούστευση του επιχειρηματικού περιβάλλοντος για τις νεοϊδρυόμενες επιχειρήσεις, το οποίο πραγματοποιήθηκε στο Παρίσι στις 19-20 Ιουνίου 1995. Το φόρουμ αυτό οργανώθηκε από κοινού από τη γαλλική κυβέρνηση και την Επιτροπή για τη Βελτίωση και την Απλούστευση του Επιχειρηματικού Περιβάλλοντος (ΕΒΑΕΠ).

Το φόρουμ παρακολούθησαν περίπου 300 εκπρόσωποι των εθνικών διοικήσεων και της επιχειρηματικής κοινότητας, έτυχε δε πολιτικής υποστήριξης υψηλού επιπέδου από τις κυβερνήσεις των κρατών μελών. Φυσικά, σε ένα συνέδριο τέτοιου μεγέθους ήταν επόμενο να υπάρξουν πολλές και διαφορετικού χαρακτήρα συμβολές. Ωστόσο, η γενική πορεία των συζητήσεων και οι ορθές πρακτικές που αναφέρθηκαν αποτέλεσαν πηγή έμπνευσης για τις περαιτέρω εργασίες που διεξήχθησαν κυρίως μέσω της ΕΒΑΕΠ. Είναι επίσης ενδιαφέρον το γεγονός ότι το φόρουμ έφερε στην επιφάνεια σημαντικά στοιχεία, τα οποία ενισχύουν την άποψη ότι οι ΜΜΕ, στο ξεκίνημά τους και στις πρώτες φάσεις της δραστηριότητάς τους, αντιμετωπίζουν ιδιαίτερα προβλήματα, τα οποία πρέπει να επιλύονται άμεσα.

Σειρά σεμιναρίων και συνεδριάσεων της ΕΒΑΕΠ έδωσαν συνέχεια στις εργασίες του φόρουμ και κατέστησαν δυνατή τη λεπτομερέστερη εξέταση των θεμάτων τα οποία εθίγησαν στο Παρίσι. Κατά τις συζητήσεις αυτές, προέκυψαν τα εξής ζητήματα:

- η δυνατότητα άρσης των διοικητικών εμποδίων μέσω της μεγαλύτερης επιχειρησιακής αποτελεσματικότητας εκ μέρους των δημόσιων αρχών. Σε πολλά κράτη μέλη, η εξασφάλιση στενότερου συντονισμού μεταξύ των διαφόρων δημόσιων αρχών θα μπορούσε να αποτρέψει την εμφάνιση προβλημάτων, όπως οι πολλαπλές άδειες και οι αλληλεπικαλυπτόμενες αιτήσεις παροχής πληροφοριών. Ασκήθηκε επίσης κριτική για την ανεπαρκή ταχύτητα με την οποία απαντούν οι αρχές στις αιτήσεις για παροχή πληροφοριών και χορήγηση αδειών·

- ο αντίκτυπος των φορολογικών συστημάτων και των συστημάτων κοινωνικής ασφάλισης στις ΜΜΕ, τόσο από την άποψη του διοικητικού φόρτου, καθώς οι επιχειρήσεις εκτελούν στην πραγματικότητα διοικητική εργασία για λογαριασμό του κράτους, όσο και από την άποψη του αντικτύπου στην ταμειακή ρευστότητα, ιδίως στην περίπτωση του ΦΠΑ·

- οι δυνατότητες αποτελεσματικότερης χρήσης της τεχνολογίας των πληροφοριών· και

- οι σημαντικά διαφορετικές πρακτικές που ακολουθούνται στα κράτη μέλη όσον αφορά τους όρους τους οποίους πρέπει να πληρούν οι επιχειρήσεις προκειμένου να τους επιτραπεί να ασχοληθούν με μια σειρά επαγγελμάτων (συνήθως βιοτεχνικών)· οι διαφορές αυτές σχετίζονται με τις αποκλίσεις που υπάρχουν στα κράτη μέλη ως προς τις διατάξεις που αφορούν τον τομέα της κατάρτισης.

Επισημάνθηκαν πολλά παραδείγματα ορθών πρακτικών: το γαλλικό σύστημα των Centres de formalitιs d'entreprise αναφέρθηκε ως παράδειγμα διαδικασίας με την οποία η ίδρυση μιας επιχείρησης διευκολύνεται από το γεγονός ότι όλες οι προς διεκπεραίωση διατυπώσεις ολοκληρώνονται σε έναν και τον αυτό τόπο. Ομοίως, η πρόοδος που επιτελέστηκε στη Γαλλία όσον αφορά τη χρήση ενός ενιαίου κωδικού αριθμού αναγνώρισης για διοικητικούς σκοπούς θεωρήθηκε ως ενδιαφέρον σημείο αναφοράς για τις διοικητικές υπηρεσίες των άλλων κρατών μελών.

Στην περίπτωση της φορολογίας, τα μέτρα που υιοθετήθηκαν στο Ηνωμένο Βασίλειο όσον αφορά τον ΦΠΑ δίνουν ενθαρρυντικές απαντήσεις σε ορισμένα θέματα καίριας σημασίας. Τα μέτρα τα οποία ελήφθησαν για τη βελτίωση των διαδικασιών διαβούλευσης και για την υιοθέτηση ενός ευρύτερου πνεύματος κατανόησης από τους υπαλλήλους βοήθησαν ώστε να γίνει το σύστημα πιο ευαίσθητο στις ανάγκες των ΜΜΕ. Το σχετικά υψηλό όριο κύκλου εργασιών που καθορίστηκε για την υποχρεωτική καταχώριση μιας επιχείρησης και η σχετικά απλή δήλωση ΦΠΑ αποτελούν σημεία αναφοράς τα οποία θα μπορούσαν να υιοθετηθούν και από άλλα συστήματα. Τέλος, η χρήση, από τις αρμόδιες δανικές αρχές, μέσων της τεχνολογίας των πληροφοριών για τη διεκπεραίωση των διατυπώσεων εγγραφής και την καταχώριση των ετήσιων λογαριασμών ενθαρρύνουν και άλλους, οι οποίοι έχουν ήδη επισημάνει τα προβλήματα αυτά, να κινηθούν προς την ίδια κατεύθυνση.

Οι εργασίες της ομάδας εμπειρογνωμόνων η οποία συστάθηκε για τη διεξοδικότερη εξέταση των σχετικών ζητημάτων κατέληξαν στην έκδοση, στις 22 Απριλίου 1997, της σύστασης της Επιτροπής για τη βελτίωση και την απλούστευση του επιχειρηματικού περιβάλλοντος για τις νεοϊδρυόμενες επιχειρήσεις. [14]

[14] Σύσταση της Επιτροπής για βελτίωση και απλούστευση του επιχειρηματικού περιβάλλοντος για έναρξη λειτουργίας επιχειρήσεων, ΕΕ L 145, της 05.06.97, σ. 29.

Η σύσταση επισημαίνει κατ' αρχάς ότι οι κανονιστικές και διοικητικές επιβαρύνσεις απορρέουν πρωτίστως από τις κανονιστικές ρυθμίσεις των κρατών μελών και ότι επιβάλλεται να αναληφθεί δράση κυρίως σε εθνικό επίπεδο. Στο επίπεδο αυτό, επιβάλλεται η ανάπτυξη συντονισμού, όχι μόνο μεταξύ των κεντρικών κρατικών υπηρεσιών, αλλά και μεταξύ των υπηρεσιών αυτών και των τοπικών αρχών. Στη Γαλλία, την Πορτογαλία και το Ηνωμένο Βασίλειο υπάρχουν ειδικές υπηρεσίες που ασχολούνται με την εξασφάλιση αυτού του συντονισμού. Οι εν λόγω υπηρεσίες υπάγονται στον τομέα ευθύνης του πρωθυπουργού. Ως εκ τούτου, οι υπηρεσίες αυτές έχουν καλύτερες προοπτικές υλοποίησης των μεταρρυθμίσεων απ' ό,τι οι συμβουλευτικές επιτροπές οι οποίες υπάρχουν σε άλλες χώρες της Ευρωπαϊκής Ένωσης. Ως εκ τούτου, η σύσταση υποδεικνύει τη δημιουργία ειδικών υπηρεσιών ή μονάδων, στο ενδεδειγμένο επίπεδο, οι οποίες θα έχουν την εξουσία να συντονίζουν την πολιτική και τα μέτρα απλούστευσης, ενώ παράλληλα θα προωθούν την υιοθέτηση από τους υπαλλήλους, μέσω της κατάλληλης κατάρτισης και ενημέρωσής τους, μιας αντίληψης περισσότερο προσανατολισμένης προς την εξυπηρέτηση των επιχειρήσεων.

Είναι επίσης απαραίτητη η καλύτερη αξιολόγηση του αντικτύπου των νέων ρυθμίσεων, με τη χρήση, όπου ενδείκνυται, αξιολογήσεων επιχειρηματικού αντικτύπου και αναλύσεων κόστους - οφέλους, ώστε να επιτευχθεί η σωστή ισορροπία μεταξύ των στόχων των ρυθμίσεων και των μέσων που χρησιμοποιούνται. Όσο για τον αντίκτυπο που έχουν οι ρυθμίσεις ειδικά στις ΜΜΕ, συνιστάται η προσέγγιση «προτεραιότητα στις ανάγκες των μικρών επιχειρήσεων».

Σε λεπτομερέστερο επίπεδο, επισημαίνεται ότι υπάρχει δυνατότητα για σημαντική βελτίωση των διαδικασιών ίδρυσης μιας επιχείρησης. Αναφέρεται μια μελέτη [15] από την οποία προκύπτει ότι το κόστος ίδρυσης μιας επιχείρησης διαφέρει σημαντικά μεταξύ των επιμέρους κρατών μελών της ΕΕ και, βεβαίως, εξαρτάται και από τη νομική μορφή που θα επιλεγεί. Το κόστος αυτό μπορεί να φτάσει και τα 2.000 ευρώ.

[15] Logotech ''Etude comparative des dispositions legales et administratives necessaires pour la formation des PME dans six pays de l'Union europeenne'', Παρίσι 1995.

Για την αντιμετώπιση αυτής της κατάστασης, προτείνεται τα κράτη μέλη:

- να θεσπίσουν ένα ενιαίο έντυπο καταχώρισης για τις επιχειρήσεις·

- να δημιουργήσουν ενιαία σημεία επαφής, στα οποία θα είναι δυνατή η κατάθεση ενός ενιαίου εντύπου καταχώρισης·

- να εισαγάγουν ένα σύστημα με το οποίο οι δημόσιες αρχές θα μπορούν να αναγνωρίζουν τις επιχειρήσεις μέσω ενός και μόνο κωδικού αριθμού·

- να μεριμνούν ώστε οι διάφορες επιμέρους κρατικές υπηρεσίες να μη χρησιμοποιούν αλληλεπικαλυπτόμενα ή περιττά έντυπα και/ή σημεία επαφής·

- να επιτρέπουν στις επιχειρήσεις να απορρίπτουν μια αίτηση παροχής πληροφοριών, αν οι πληροφορίες αυτές βρίσκονται ήδη στη διάθεση μιας άλλης κρατικής υπηρεσίας·

- να θέσουν σαφείς στόχους, από πλευράς προθεσμιών, για την επεξεργασία των αιτήσεων των επιχειρήσεων και τη χορήγηση εγκρίσεων ή αδειών·

- να θεσπίσουν, όπου ενδείκνυται, ένα σύστημα βάσει του οποίου μια αίτηση θα θεωρείται αυτομάτως ότι έχει γίνει δεκτή αν η διοίκηση δεν απαντήσει μέσα στην προβλεπόμενη προθεσμία και

- να χρησιμοποιούν όσο το δυνατόν περισσότερο την τεχνολογία των πληροφοριών και τις βάσεις δεδομένων για τη διαβίβαση και την επικύρωση των υποβαλλομένων πληροφοριών και/ή για την ανταλλαγή πληροφοριών μεταξύ των δημόσιων αρχών.

Εξετάστηκε επίσης, σε παράρτημα της σύστασης, το θέμα της έκδοσης αδειών και θεσπίστηκαν επτά βασικές αρχές για ταχεία δράση.

Προτάθηκαν μέτρα για την ελάφρυνση των επιβαρύνσεων φορολογικού, κοινωνικού, περιβαλλοντικού και στατιστικού χαρακτήρα κατά τα πρώτα έτη της ζωής μιας επιχείρησης. Μεταξύ των μέτρων αυτών περιλαμβάνονται συστάσεις για τα εξής: καλύτερη φορολογική αντιμετώπιση των νεοϊδρυομένων επιχειρήσεων και όσων επενδύουν σ' αυτές [και, ειδικότερα, των ιδιωτών επενδυτών («Business Angels»)]· μείωση των εισφορών κοινωνικής ασφάλισης· απαιτήσεις υποβολής εκθέσεων και δηλώσεων· στατιστικές υποχρεώσεις· και υποχρεώσεις που αφορούν το σύστημα ΦΠΑ. Έγινε επίσης λόγος για τον καλύτερο συντονισμό μεταξύ των φορολογικών συστημάτων και των συστημάτων κοινωνικής ασφάλισης.

2.1.2. Δράσεις των κρατών μελών για το περιβάλλον των νεοϊδρυομένων επιχειρήσεων

Τα κράτη μέλη αναφέρουν ότι έχουν σημειωθεί σημαντικές εξελίξεις για πολλά από τα θέματα τα οποία επισημαίνονται στη σύσταση. Στη Γαλλία, παραδείγματος χάριν, ένας εθνικός διάλογος οδήγησε σε σημαντικές μεταρρυθμίσεις, που εξαγγέλθηκαν στις 3 Δεκεμβρίου 1997 [16] και που περιλαμβάνουν περίπου 37 μέτρα διοικητικής απλούστευσης. Πολλές από τις μεταρρυθμίσεις αυτές ανταποκρίνονται στο πνεύμα της σύστασης της Επιτροπής. Οι εν λόγω μεταρρυθμίσεις περιλαμβάνουν: επιτάχυνση της διαδικασίας καταχώρισης των επιχειρήσεων (βλέπε ένθετο 1), απλούστευση των σχετικών εντύπων και μείωση της ποσότητας των ζητουμένων πληροφοριών, βελτίωση του συντονισμού μεταξύ των δημόσιων αρχών και διευκόλυνση της υποβολής επίσημων εγγράφων με ηλεκτρονικά μέσα. Ανάλογες εξελίξεις έλαβαν χώρα και στο Ηνωμένο Βασίλειο (βλέπε ένθετο 2).

[16] ''Premiθres mesures de simplification administrative pour les PME'', που παρουσιάστηκαν από τον αρμόδιο υπουργό στο Υπουργικό Συμβούλιο, 3 Δεκεμβρίου 1997.

Συντονισμένη Δράση 1 Ένθετο 1

Βελτίωση και απλούστευση του επιχειρηματικού περιβάλλοντος για τις νεοϊδρυόμενες επιχειρήσεις στη Γαλλία

Στη Γαλλία απλουστεύθηκαν ριζικά οι διατυπώσεις για την ίδρυση νέων επιχειρήσεων.

Δημιουργήθηκαν τα λεγόμενα «Centres de formalitιs d'entreprise », τα οποία αποτελούν ενιαίο σημείο πρόσβασης για όσους επιθυμούν να ιδρύσουν μια νέα επιχείρηση.

Βελτιώθηκαν επίσης ριζικά οι σχετικές διαδικασίες. Τώρα, για την εγγραφή μιας επιχείρησης στα σχετικά μητρώα απαιτείται συμπλήρωση ενός και μόνον - και μάλιστα μονοσέλιδου - εντύπου. Υπάρχει επίσης, για κάθε επιχείρηση, ένας και μόνον κωδικός αριθμός αναγνώρισης.

Εξ άλλου, η χρήση ηλεκτρονικών συστημάτων απλουστεύει ακόμη περισσότερο τη διαδικασία, ενώ οι σχετικές διατυπώσεις μπορούν τώρα να ολοκληρωθούν μέσα σε μία ημέρα.

Πληροφορίες για τις προόδους που έχουν γίνει με το πρόγραμμα μέτρων απλούστευσης υπάρχουν στο Διαδίκτυο [17].

[17] www.pme-commerce-artisanat.gouv.fr/chantiers/simp/index.htm

Οι δανικές αρχές προχώρησαν στη χρήση του Διαδικτύου ακόμη περισσότερο. Δημιούργησαν έναν ιστοχώρο [18], στον οποίο μπορεί πλέον να βρει κανείς όλα τα έντυπα που απαιτούνται για την υποβολή δηλώσεων προς το κράτος. Πολλά από τα έντυπα αυτά έχουν διαλογικό χαρακτήρα και μπορούν να χρησιμοποιηθούν άμεσα για την υποβολή πληροφοριακών στοιχείων στις κρατικές αρχές. Είναι επίσης δυνατή η διενέργεια και πληρωμών on line. Ως εκ τούτου, δημιουργήθηκε ένα ενιαίο σημείο ηλεκτρονικής πρόσβασης. Ανάλογα πιλοτικά σχέδια λειτουργούν επίσης και στη Φινλανδία.

[18] www.indberetning.dk

Στην Αυστρία, η άμεση επίδραση των Συντονισμένων Δράσεων είναι ακόμη περισσότερο ευδιάκριτη. Μετά το αρχικό φόρουμ πραγματοποιήθηκε μια δυναμική εκστρατεία διάδοσης, η οποία περιελάμβανε την ενημέρωση των επιχειρηματικών οργανώσεων και των δημόσιων φορέων για τα θέματα τα οποία εθίγησαν και τη διοχέτευση των σχετικών πληροφοριών στο Διαδίκτυο. Μεταξύ πολλών άλλων εξελίξεων, δημιουργήθηκε ένα κεντρικό ηλεκτρονικό μητρώο επιχειρήσεων, προγραμματίζεται η εφαρμογή της αρχής του "κέντρου πρώτης επαφής", ενώ οι πιο μικρές εταιρείες (ΘΕΣΗ ΠIΝΑΚΑ>

3.1.2.2. Χρηματοδότηση για νεοϊδρυόμενες επιχειρήσεις

>ΘΕΣΗ ΠIΝΑΚΑ>

3.1.2.3. Φυτώρια επιχειρήσεων

>ΘΕΣΗ ΠIΝΑΚΑ>

3.1.3. Στρατηγική διάδοσης

Περισσότερες λεπτομέρειες για τις περιπτώσεις αυτές, υπό μορφή σύντομης περιγραφής, παρέχονται στο Παράρτημα 2. Το παράρτημα αυτό περιέχει το κείμενο μιας δημοσίευσης, η οποία απευθύνεται στους επαγγελματίες που δραστηριοποιούνται στον τομέα της υποστήριξης των επιχειρήσεων. Η εν λόγω δημοσίευση υποδεικνύει πηγές λεπτομερέστερης πληροφόρησης για κάθε περίπτωση, είναι όμως, επίσης, σχεδιασμένη κατά τρόπον ώστε να αποτελέσει τη βάση για μια ευρύτερη εκστρατεία διάδοσης, η οποία θα προσπαθήσει να αξιοποιήσει τις δυνατότητες της τρέχουσας τεχνολογίας των πληροφοριών. Εν προκειμένω, ο πρωταρχικός στόχος θα είναι να γίνει χρήση ενός ιστοχώρου του Διαδικτύου τόσο για να καταστεί δυνατή η ευρεία διάδοση των περιπτώσεων που έχουν εντοπιστεί στα σεμινάρια όσο και για να εξασφαλιστεί πρόσβαση σε περαιτέρω πηγές πληροφοριών. Κατά συνέπεια, για κάθε αναφερόμενη περίπτωση θα υπάρχει μια σύντομη περιγραφή στην οθόνη, αλλά θα υπάρχουν και σύνδεσμοι, που θα οδηγούν στο συγκεκριμένο τμήμα της έκθεσης του σεμιναρίου, με λεπτομερή στοιχεία της υπόθεσης όπως πρωτοπαρουσιάστηκε, καθώς και σε άλλες πηγές πληροφοριών, περιλαμβανομένων, όπου είναι δυνατόν, συνδέσμων με τον ιστοχώρο του αντίστοιχου φορέα στο Διαδίκτυο.

Στο ένθετο 5 δίνεται ένα παράδειγμα μιας τέτοιας πρακτικής, η οποία παρουσιάστηκε για πρώτη φορά στο σεμινάριο της Στοκχόλμης σχετικά με την κατάρτιση και την πληροφόρηση για τις νεοϊδρυόμενες επιχειρήσεις.

Σε περισσότερο μακροπρόθεσμη βάση, ο στόχος είναι να δημιουργηθεί μια κοινότητα Διαδικτύου (Internet) στην οποία θα συμμετάσχουν αρχικά εκείνοι οι οποίοι έχουν πάρει μέρος στα φόρουμ των Συντονισμένων Δράσεων, αλλά, εν συνεχεία, οι οργανώσεις υποστήριξης των επιχειρήσεων γενικά. Η κοινότητα αυτή θα ενθαρρυνθεί να δημιουργήσει ένα είδος μόνιμου ηλεκτρονικού φόρουμ. Αυτή η διαδικασία θα αρχίσει με μια σειρά ομάδων συζήτησης, που θα έχουν ως βάση φορείς οι οποίοι πήραν μέρος στα σεμινάρια που ασχολήθηκαν με τα προβλήματα των νεοϊδρυομένων επιχειρήσεων. Οι φορείς αυτοί θα κληθούν να συζητήσουν την αντίστοιχη ορθή πρακτική, να προτείνουν άλλα παραδείγματα ορθότερης, ενδεχομένως, πρακτικής και να διερευνήσουν τα σχετικά θέματα ποιότητας και συνοχής κατά την παροχή των υπηρεσιών υποστήριξης. Καθώς, στην αρχή, το σύστημα αυτό θα λειτουργεί ως πιλοτικό σχέδιο, η ενεργός συμμετοχή στις συζητήσεις θα είναι σχετικά περιορισμένη, αυτό όμως, από την άλλη πλευρά, σημαίνει ότι η συζήτηση θα μπορεί να επικεντρωθεί σε συγκεκριμένα θέματα και να είναι άριστα τεκμηριωμένη, ενώ κάθε επισκέπτης του ιστοχώρου θα έχει ελεύθερη πρόσβαση σ' αυτήν. Η έντυπη έκδοση σχετικά με τα παραδείγματα ορθών πρακτικών θα εφιστά την προσοχή στον ιστοχώρο των Συντονισμένων Δράσεων και στη δυνατότητα των ενδιαφερομένων να παρακολουθήσουν, μέσω αυτού του ιστοχώρου, τη συζήτηση για την εκάστοτε ορθή πρακτική.

Συντονισμένη Δράση 2 Ένθετο 5

Ένα παράδειγμα "ορθής πρακτικής" που εντοπίστηκε στα πλαίσια της Συντονισμένης Δράσης για την τόνωση της λήψης μέτρων υποστήριξης των επιχειρήσεων είναι το εξής:

Συνεκτική και πρακτική υποστήριξη της κατάρτισης στη Γαλλία

Θέμα:

Οι νεοϊδρυόμενες επιχειρήσεις χρειάζονται ένα συνεκτικό, πρακτικό και ευχερούς πρόσβασης "πακέτο" υποστήριξης της κατάρτισης.

Ορθή πρακτική:

Το "πακέτο" μέτρων κατάρτισης "Κατάρτιση για την ίδρυση επιχείρησης, οποτεδήποτε, οπουδήποτε" είναι ένα πρόγραμμα εκμάθησης από απόσταση, που έχει αναπτυχθεί στα πλαίσια του εθνικού δικτύου "Entreprendre en France". Προσφέρεται από τα έξι εμπορικά και βιομηχανικά επιμελητήρια του Poitou-Charentes στη Γαλλία, σε συνεργασία με το CNED (Εθνικό κέντρο διδασκαλίας από απόσταση), τον εθνικό Οργανισμό Ίδρυσης Επιχειρήσεων (Agence pour la Crιation d'Enterprises) και το CEPAC Centre Atlantique. Οι ενότητες κατάρτισης βοηθούν τους επιχειρηματίες να αναλύσουν τις ικανότητές τους, τη δυνατότητα υλοποίησης του σχεδίου που τους ενδιαφέρει και τα απαραίτητα βήματα για την αρχική ανάπτυξη της επιχείρησης. Καταρτίζεται ένας φάκελος επιχειρηματικού έργου, περιλαμβανομένου και ενός επιχειρησιακού σχεδίου, ενώ παρέχεται άμεση υποστήριξη από συμβούλους προερχόμενους από τα εμπορικά και βιομηχανικά επιμελητήρια και τις επαγγελματικές οργανώσεις που ανήκουν στο δίκτυο Entreprendre en France. Το υλικό κατάρτισης παράγεται και προωθείται μέσω του CNED και είναι διαθέσιμο τόσο σε έντυπη όσο και σε ηλεκτρονική μορφή [32].

[32] www.cned.fr

Για περισσότερες πληροφορίες, βλέπε Παράρτημα 2.

3.1.4. Μεθοδολογία ορθών πρακτικών

Αυτή η στρατηγική διάδοσης βασίζεται σε μια ιδιαίτερη αντίληψη για τη διαδικασία εντοπισμού ορθών πρακτικών. Θεωρείται ότι η διαδικασία αυτή πρέπει να έχει κατά βάσιν επαναληπτικό χαρακτήρα. Κατ' αρχάς, εντοπίζονται περιπτώσεις οι οποίες, κατά τη γνώμη των ειδικών του τομέα, φαίνεται ότι παρουσιάζουν ενδιαφέρον και ότι αξίζει να μελετηθούν και από άλλους επαγγελματίες. Ωστόσο, κανείς δεν είναι σε θέση να ισχυριστεί στο στάδιο αυτό ότι οι εν λόγω περιπτώσεις αντιπροσωπεύουν την ορθότερη δυνατή (βέλτιστη) πρακτική. Η βέλτιστη πρακτική μπορεί να προσδιοριστεί μόνο με μια πολύ ευρύτερη συζήτηση, με την κριτική σύγκριση με άλλες πρακτικές και με πιο αυστηρή και αντικειμενική αξιολόγηση. Γι' αυτόν ακριβώς το λόγο, η Ομάδα Καθοδήγησης συγκρότησε, στα πλαίσια του προγράμματος περαιτέρω εργασιών, μια Ομάδα εργασίας για τη μεθοδολογία των ορθών πρακτικών. Αυτή η ομάδα εργασίας άρχισε να εξετάζει τα κριτήρια προσδιορισμού της βέλτιστης πρακτικής και μελέτησε τη δυνατότητα χρησιμοποίησης μεθόδων συγκριτικής αξιολόγησης (benchmarking) και παρόμοιων τεχνικών για τον προσδιορισμό της βέλτιστης πρακτικής σε συγκεκριμένα είδη υποστηρικτικών υπηρεσιών. Τον Απρίλιο του 1999 δημοσιεύθηκε μια πρόσκληση εκδήλωσης ενδιαφέροντος, με σκοπό την πρόσληψη συμβούλων οι οποίοι θα διερευνήσουν τις διάφορες πτυχές μιας τέτοιας διαδικασίας συγκριτικής αξιολόγησης. Η ομάδα εργασίας αναμένεται να λειτουργήσει ως εστία για την ανάπτυξη μιας πιο συστηματικής ανάλυσης της έννοιας «βέλτιστη πρακτική», με βάση τα πορίσματα της πρώτης φάσης.

3.1.5. Οι δράσεις των κρατών μελών στον τομέα των μέτρων υποστήριξης για τις νεοϊδρυόμενες επιχειρήσεις

Η ευρεία διάδοση των παραδειγμάτων ορθής πρακτικής τα οποία έχουν ήδη προσδιοριστεί προϋποθέτει επίσης τη συνεργασία των εθνικών αρχών. Η συνεργασία αυτή εκδηλώθηκε με διάφορες μορφές.

Σε ορισμένες περιπτώσεις, υπήρξε άμεση εφαρμογή των ιδεών που παρουσιάστηκαν στο φόρουμ της Μαδρίτης και τα μεταγενέστερα σεμινάρια. Παραδείγματος χάριν, στις απαντήσεις τους σε ένα ερωτηματολόγιο το οποίο κυκλοφόρησε το 1997 σχετικά με τη συνέχεια που έδωσαν στο φόρουμ, ορισμένα κράτη μέλη ανέφεραν ότι ανέλαβαν πολύ συγκεκριμένη δράση.

Στην περίπτωση της Φινλανδίας, μετά από αξιολόγηση του υλικού που παρουσιάστηκε στη Μαδρίτη, το Υπουργείου Εμπορίου και Βιομηχανίας επέλεξε τα δέκα πλέον ενδιαφέροντα για τη Φινλανδία μέτρα και πραγματοποίησε σχετικές διαβουλεύσεις με τους φορείς υποστήριξης των επιχειρήσεων. Τρία μέτρα κρίθηκαν κατάλληλα για υιοθέτηση. Ένα από αυτά, παραδείγματος χάριν, ήταν μια υπηρεσία που παρέχεται από τα Περιφερειακά Κέντρα Απασχόλησης και Οικονομικής Ανάπτυξης, με βάση την τηλεφωνική υπηρεσία η οποία προσφέρεται στη Σουηδία για τις νεοϊδρυόμενες επιχειρήσεις ('Startlinjen') [33].

[33] Η Startlinjen έχει έκτοτε αναπτύξει τις υπηρεσίες της, οι οποίες είναι τώρα διαθέσιμες στο Διαδίκτυο: www.nutek.se/startlinjen.

Στην Ελλάδα, οι συζητήσεις που έγιναν μετά το φόρουμ της Μαδρίτης επηρέασαν την ανάπτυξη του Επιχειρησιακού Προγράμματος Βιομηχανίας, στα πλαίσια του Κοινοτικού Πλαισίου Στήριξης, ιδίως μέσω της δημιουργίας μιας βελτιωμένης δομής για τις υπηρεσίες υποστήριξης που παρέχονται σε νεοϊδρυόμενες επιχειρήσεις σε τομείς όπως ο επιχειρησιακός σχεδιασμός και η τεχνική βοήθεια. Ελήφθησαν επίσης μέτρα για τη δημιουργία φυτωρίων επιχειρήσεων σε διάφορες περιοχές της Ελλάδας και παρασχέθηκε βοήθεια στους επαγγελματίες που ήθελαν να δημιουργήσουν μια νέα επιχείρηση.

Εξάλλου, το υλικό που παρουσιάστηκε στο φόρουμ και τα σεμινάρια χρησιμοποιήθηκε και για την τόνωση του εθνικού διαλόγου για τα σχετικά θέματα. Ορισμένα κράτη μέλη επισημαίνουν τη συστηματική διάδοση των υπό εξέλιξη εργασιών στις κυριότερες επιχειρηματικές οργανώσεις τους. Στην περίπτωση των Κάτω Χωρών, οι πρακτικές που εντοπίστηκαν στο φόρουμ και τα σεμινάρια ελήφθησαν υπόψη για την κατάρτηση ενός εγγράφου συζήτησης, με την ονομασία «Klar voor de Start» (Έτοιμος για το ξεκίνημα), που κυκλοφόρησε προς σχολιασμό σε περισσότερες από 400 οργανώσεις και, στη συνέχεια, συζητήθηκε σε πέντε συνεδριάσεις εμπειρογνωμόνων. Τα αποτελέσματα που προέκυψαν από τις διαβουλεύσεις αυτές ενσωματώνονται τώρα σε ένα έγγραφο πολιτικής, το οποίο θα υποβληθεί σύντομα στο Κοινοβούλιο. Σε ολοένα και μεγαλύτερο βαθμό, το παραγόμενο υλικό τίθεται στη διάθεση των ενδιαφερόμενων φορέων μέσω ιστοχώρων του Διαδικτύου, όπως στην Αυστρία, παραδείγματος χάριν, όπου η πρακτική αυτή ακολουθείται εδώ και αρκετά χρόνια.

Και πάλι υπάρχουν κάποια στοιχεία που δείχνουν μια γενική τάση για σύγκλιση ως προς τον τρόπο αντιμετώπισης παρόμοιων προβλημάτων. Το ολλανδικό Υπουργείο Οικονομικών ξεκίνησε, το 1998, το "Πρόγραμμα αδελφοποίησης" για νεοϊδρυόμενες επιχειρήσεις του τομέα των τεχνολογιών της πληροφόρησης και των επικοινωνιών. Το πρόγραμμα αυτό προσφέρει ένα ολοκληρωμένο πακέτο εγκαταστάσεων, διοικητικής υποστήριξης, χρηματοδότησης και δικτύωσης, όπως υποδείχθηκε ανεξάρτητα από το σεμινάριο του Ελσίνκι αργότερα το ίδιο έτος. Ομοίως, η αυστριακή υπηρεσία "Gruenderservice", η οποία λειτουργεί στα πλαίσια του Υπουργείου Οικονομικών, προωθεί το επιχειρηματικό πνεύμα και αναπτύσσει τη χρήση νέων τεχνολογιών της πληροφόρησης για την παροχή πληροφοριών και συμβουλών. Στην Πορτογαλία, το δίκτυο SINPME, στα 14 περιφερειακά γραφεία του IAPMEI [34], παρέχει υπηρεσίες ενιαίου κέντρου επαφής για λήψη πληροφοριών σχετικά με τα εθνικά μέτρα υποστήριξης των επιχειρήσεων. Το δίκτυο αυτό υποστηρίζεται από ένα ολοκληρωμένο σύστημα πρόσβασης σε βάσεις δεδομένων και στο Διαδίκτυο, καθώς και από άριστα εκπαιδευμένα στελέχη. Στον τομέα της χρηματοδότησης, η ιδέα της δημιουργίας ενός δικτύου ιδιωτών επενδυτών ("Business Angels") υιοθετήθηκε επίσης από τις Κάτω Χώρες, τη Γερμανία και την Αυστρία, και τα δίκτυα αυτά συντονίζονται τώρα σε ευρωπαϊκό επίπεδο.

[34] Instituto de Apoio as Pequenas e Mιdias Empresas e ao Investimento (Ινστιτούτο Υποστήριξης των Μικρομεσαίων Επιχειρήσεων και των Επενδύσεων).

Οι επιχειρηματικές οργανώσεις και οι οργανισμοί υποστήριξης συνέβαλαν επίσης, όχι μόνο στις παρουσιάσεις και τις συζητήσεις που έγιναν κατά τα φόρουμ και τα σεμινάρια των Συντονισμένων Δράσεων, αλλά και στη διάδοση πληροφοριών για τα σχετικά πορίσματα. Παραδείγματος χάριν, τα γερμανικά ταμιευτήρια οργάνωσαν συνέδριο για τα θέματα που είχαν θιγεί αρχικά στο φόρουμ της Μαδρίτης, ενώ η EURADA (Ευρωπαϊκή Ένωση Οργανισμών Ανάπτυξης) δημοσίευε τακτικά σχετικές εκθέσεις στο δελτίο της για τις εκδηλώσεις Συντονισμένων Δράσεων.

Οι εργασίες που πραγματοποιήθηκαν για τα μέτρα υποστήριξης των επιχειρήσεων κατά την αρχική φάση των δραστηριοτήτων τους οδήγησαν στην κατάρτιση μιας συγκεκριμένης δέσμης ορθών πρακτικών, που έχουν αρχίσει να επηρεάζουν τον τρόπο με τον οποίο εφαρμόζονται τα μέτρα αυτά σε όλη την Ευρώπη. Εν τω μεταξύ, το αντικείμενο του προγράμματος εργασίας μετατοπίστηκε στην εξέταση των υπηρεσιών υποστήριξης για τις αναπτυσσόμενες επιχειρήσεις.

3.2. Μέτρα υποστήριξης των επιχειρήσεων κατά τη φάση της ανάπτυξής τους

3.2.1. Το φόρουμ του Baden για τα μέτρα υποστήριξης των ΜΜΕ κατά τη φάση της ανάπτυξής τους.

Το φόρουμ, που είχε τον τίτλο "Οι ΜΜΕ στη φάση ανάπτυξης, βασικοί παράγοντες για τη βελτίωση της ανταγωνιστικότητας", εγκαινίασε μια νέα φάση στα πλαίσια της Συντονισμένης Δράσης 2. Πραγματοποιήθηκε στο Baden, κοντά στη Βιέννη, το Σεπτέμβριο του 1998, στα πλαίσια της αυστριακής προεδρίας.

Και στην περίπτωση αυτή, το φόρουμ εξέτασε τρεις εκτεταμένους τομείς μέτρων υποστήριξης, και συγκεκριμένα τον τομέα της κατάρτισης, τον τομέα της χρηματοδότησης και τον τομέα ο οποίος αφορά την προώθηση της συνεργασίας. Πριν από τη διενέργεια του φόρουμ είχε ζητηθεί η πραγματοποίηση συγκεκριμένων εργασιών, οι οποίες παρουσιάστηκαν στα εργαστήρια προκειμένου να καθοριστεί ένα πλαίσιο για τη συζήτηση.

Από τα πρώτα συμπεράσματα που προέκυψαν [35], αξίζει να επισημανθούν τα παρακάτω θέματα:

[35] 'SΜΕs in the Growth Phase - Key Factors in Improving Competitiveness' (Οι ΜΜΕ στη φάση ανάπτυξης - Βασικοί παράγοντες για τη βελτίωση της ανταγωνιστικότητας) Πρακτικά, Ομοσπονδιακό Υπουργείο Οικονομικών της Αυστρίας, Βιέννη 1999.

3.2.1.1. Κατάρτιση

- η σωστή αρχική κατάρτιση βοηθά τις επιχειρήσεις και να επιβιώσουν αλλά και να αναπτυχθούν αποτελεσματικά·

- η κατάρτιση για την ανάπτυξη της επιχείρησης πρέπει να αρχίζει αμέσως μετά την ίδρυσή της·

- η κατάρτιση για την ανάπτυξη των επιχειρήσεων δεν πρέπει να γίνεται με ένα σύστημα που βασίζεται στην οργάνωση περιστασιακών σεμιναρίων. Αντίθετα, είναι απαραίτητη η υιοθέτηση μιας προσέγγισης "διά βίου εκπαίδευσης"·

- η ανάπτυξη των επιχειρηματικών ικανοτήτων πρέπει να συμβαδίζει με την ανάπτυξη της επιχείρησης καθ' όλη τη διάρκεια του κύκλου ζωής της·

- η κατάρτιση πρέπει να είναι ευαίσθητη στις διαφορετικές απαιτήσεις των διαφόρων ειδών επιχειρήσεων ·

- το γενικό πρόγραμμα κατάρτισης πρέπει να περιλαμβάνει και κατάρτιση για την προετοιμασία της μεταβίβασης μιας επιχείρησης·

- έχει καίρια σημασία η ευρεία ενημέρωση των ενδιαφερομένων για τα διαθέσιμα προγράμματα κατάρτισης και υποστήριξης·

- η κατάρτιση μπορεί να βελτιωθεί σημαντικά μέσω ρηξικέλευθων προσεγγίσεων, που περιλαμβάνουν αυτοκατάρτιση στα πλαίσια δικτύων, συνεργασία μεταξύ φορέων που παρέχουν κατάρτιση και διαθέτουν διαφορετική τεχνογνωσία, καθώς επίσης μέσω "περιφερειακών κέντρων ικανοτήτων" και περισσότερο εξατομικευμένων προγραμμάτων·

- απαιτείται αυστηρή αξιολόγηση για τη βελτίωση της ποιότητας της παρεχόμενης κατάρτισης.

Όσον αφορά το περιεχόμενο της κατάρτισης, υποβλήθηκαν προτάσεις σχετικά με τις βασικές διαδικασίες διαχείρισης μιας επιχείρησης, όπως είναι η αξιολόγηση των αναγκών και η διατύπωση των επιχειρηματικών στόχων της, καθώς και προτάσεις που αφορούν την εκπαίδευση των επιχειρηματιών για την απόκτηση βασικών δεξιοτήτων, όπως είναι η αποτελεσματική παρουσίαση των επιχειρηματικών σχεδίων.

3.2.1.2. Χρηματοδότηση

- τα χρηματοδοτικά μέσα πρέπει να είναι προσαρμοσμένα στις διαφορετικές απαιτήσεις των διαφόρων ειδών επιχειρήσεων·

- τα προβλήματα που δυσχεραίνουν την πρόσβαση σε κεφάλαια πρέπει να αντιμετωπίζονται όχι μόνο από την πλευρά της προσφοράς, αλλά και με την αντιμετώπιση των ζητημάτων που αφορούν τις διοικητικές ικανότητες των επιχειρηματιών, την παρατηρούμενη αποστροφή τους προς τα μετοχικά κεφάλαια και τα προβλήματα που παρουσιάζονται στη ροή πληροφοριών και την επικοινωνία·

- η χρηματοδότηση για σχέδια υψηλού κινδύνου είναι δυνατή εφόσον χρησιμοποιούνται τα σωστά εργαλεία αξιολόγησης·

- αλλά η χρηματοδότηση της καινοτομίας δεν πρέπει να περιορίζεται στους τομείς της υψηλής τεχνολογίας·

- είναι δυνατή η χρησιμοποίηση μέσων πληροφόρησης για την αύξηση της διαφάνειας με την οποία προσφέρεται και λαμβάνεται η χρηματοδότηση.

3.2.1.3. Διεθνική συνεργασία

- η παροχή υποστήριξης για την ανάπτυξη σχέσεων συνεργασίας μεταξύ των επιχειρήσεων πρέπει να είναι εξαιρετικά ευέλικτη, ώστε να λαμβάνει υπόψη της όλο το φάσμα της πείρας που διαθέτουν οι επιχειρήσεις αυτές, αλλά και τις διάφορες μορφές τις οποίες είναι δυνατόν να λάβει η εν λόγω συνεργασία·

- εξακολουθούν να υπάρχουν εμπόδια που παρακωλύουν τη συνεργασία και τα οποία πρέπει να εξεταστούν και να υποβληθούν σε κανονιστική μεταρρύθμιση, π.χ. για να διευκολυνθεί η διασυνοριακή εργασία των υπαλλήλων που εμπλέκονται στη συνεργασία·

- μια πιο συνεκτική συνέχιση και παρακολούθηση των δράσεων μπορεί να αποδειχθεί εξαιρετικά παραγωγική·

- είναι δυνατή η παροχή ουσιαστικής βοήθειας στις επιχειρήσεις μέσω της ανάπτυξης διασυνοριακών επαφών·

- απαιτείται μεγαλύτερη προβολή των υπαρχόντων μέσων, με παράλληλη συστηματικότερη αξιολόγηση των ισχυρών και των αδύνατων σημείων τους.

Ένα θέμα το οποίο εθίγη επανηλειμμένως στο φόρουμ ήταν η ανάγκη να γίνεται διάκριση μεταξύ των διαφορετικών αναγκών των διαφόρων ειδών επιχειρήσεων. Στην τελική συνεδρίαση έγινε συζήτηση σχετικά με την ευελιξία η οποία απαιτείται προκειμένου να υπάρξει ανταπόκριση στις εν λόγω ανάγκες. Κατά τη συζήτηση αυτή, επισημάνθηκαν για μία ακόμη φορά τα πλεονεκτήματα της μεθόδου που υιοθετήθηκε στα πλαίσια των Συντονισμένων Δράσεων, μεθόδου η οποία προβλέπει αυτή την ευελιξία ενθαρρύνοντας μάλλον παρά επιβάλλοντας την πραγματοποίηση βελτιώσεων.

3.2.2. Συνέχεια που δόθηκε στα μέτρα υποστήριξης των επιχειρήσεων κατά τη φάση της ανάπτυξής τους

Όλα τα ζητήματα που αναφέρθηκαν παραπάνω έχουν ακόμη προσωρινό χαρακτήρα. Η πρόθεση είναι να ακολουθηθεί η ίδια προσέγγιση με εκείνη η οποία είχε εφαρμοστεί για τα μέτρα τα σχετικά με τις νεοϊδρυόμενες επιχειρήσεις. Αυτό σημαίνει ότι όλα τα μέτρα που θα αφορούν τις αναπτυσσόμενες επιχειρήσεις πρέπει να παρουσιαστούν ως "πακέτο", όπως επιβάλλει μία από τις βασικές διαπιστώσεις που προέκυψαν από όλες τις συζητήσεις σχετικά με τα μέτρα υποστήριξης, δηλαδή ότι οι υπηρεσίες πρέπει να παρέχονται με ολοκληρωμένο, συνεκτικό και συνεχή τρόπο. Όπως έγινε και με τα μέτρα για τις νεοϊδρυόμενες επιχειρήσεις, τα ειδικότερα θέματα θα διερευνηθούν περαιτέρω. Στο φόρουμ του Baden δεν κατέστη δυνατόν να εξεταστούν όλα τα μέτρα για τις αναπτυσσόμενες επιχειρήσεις. Δεδομένου ότι οι συζητήσεις επικεντρώθηκαν στα ζητήματα της κατάρτισης, της χρηματοδότησης και της συνεργασίας, κρίθηκε επιβεβλημένο να συμπληρωθεί η διαδικασία αυτή με την εξέταση του ταχέως εξελισσόμενου φάσματος των προσφερόμενων υπηρεσιών υποστήριξης των επιχειρήσεων. Για το λόγο αυτό, η Ομάδα Καθοδήγησης των Συντονισμένων Δράσεων αποφάσισε να οργανώσει σειρά σεμιναρίων κατά το 1999, καθώς και στις αρχές του 2000, στα πλαίσια των οποίων επρόκειτο να εξεταστούν τα παρακάτω θέματα:

- η χρήση του Διαδικτύου·

- οι νέες υπηρεσίες υποστήριξης των εξαγωγών σε μια παγκοσμιοποιούμενη οικονομία·

- η παροχή στρατηγικών υπηρεσιών υποστήριξης, όπως οι υπηρεσίες συγκριτικής αξιολόγησης (benchmarking), οι στρατηγικές διαχείρισης της αλυσίδας της προσφοράς και οι συντονισμένες υπηρεσίες, ιδίως σε περιφερειακό επίπεδο.

Το Φεβρουάριο του 1999 πραγματοποιήθηκε στο Παρίσι ένα σεμινάριο με στόχο να ενθαρρυνθούν οι ΜΜΕ να χρησιμοποιούν το Διαδίκτυο και τις εφαρμογές του στις υπηρεσίες υποστήριξης. Παρουσιάστηκε μια μεγάλη ποικιλία προοπτικών και πρακτικών γι' αυτόν τον περίπλοκο και ταχέως εξελισσόμενο τομέα. Οι γαλλικές αρχές δημοσίευσαν τα πρακτικά του εν λόγω σεμιναρίου με τη μορφή ενός CD-Rom [36]. Η ανάλυση του υλικού αυτού, η επισήμανση των βασικών ζητημάτων και ο προσδιορισμός των ορθών πρακτικών στις οποίες πρέπει να δοθεί έμφαση βρίσκονται ακόμη σε εξέλιξη.

[36] Ministθre de l'ιconomie, des finances et de l'industrie, 'Les Actes du sιminaire : L'Internet au service des PME', (Υπουργείο Εθνικής Οικονομίας, Οικονομικών και Βιομηχανίας, «Πρακτικά του σεμιναρίου: Το Διαδίκτυο στην υπηρεσία των ΜΜΕ»), Παρίσι 1999.

Ωστόσο, ορισμένα από τα θέματα που τέθηκαν μπορούν να συνοψιστούν ως εξής:

- πρέπει να διαμορφωθεί μια σαφής στρατηγική σχετικά με τον τρόπο με τον οποίο είναι δυνατόν να προωθηθεί η εκμετάλλευση του Διαδικτύου·

- εξακολουθεί να είναι απαραίτητη η καλύτερη ενημέρωση και ευαισθητοποίηση των επιχειρήσεων για το θέμα αυτό·

- επιβάλλεται η "απορρύθμιση" (απελευθέρωση), αλλά και η προώθηση της ανταγωνιστικότητας μέσω της έρευνας και ανάπτυξης· είναι επίσης απαραίτητη η εφαρμογή μηχανισμών επικύρωσης, εφαρμογής και αξιολόγησης·

- η ανάπτυξη σχέσεων συνεργασίας έχει βασική σημασία, ιδίως στις αξιακές αλυσίδες και τους βιομηχανικούς ομίλους·

- απαιτείται κατάλληλη χρηματοδότηση και νομική υποστήριξη·

- ιδιαίτερα χρήσιμα είναι δυνατόν να αποδειχθούν τα εικονικά φυτώρια επιχειρήσεων·

- οι δημόσιες αρχές, στα πλαίσια της από μέρους τους χρήσης του Διαδικτύου, μπορούν να διαδραματίσουν ένα ρόλο στην προώθηση της ευρύτερης διάδοσης των ηλεκτρονικών πληρωμών και στη βελτίωση των συστημάτων διοικητικής υποστήριξης·

- πρέπει να βελτιωθεί η πληροφόρηση για τα τεκταινόμενα στη βιομηχανία μέσω της συλλογής δεδομένων, της δημιουργίας παρατηρητηρίων και της διενέργειας ερευνών.

Τα δύο άλλα σεμινάρια προβλέπεται να διεξαχθούν το Νοέμβριο του 1999 και το Φεβρουάριο του 2000.

Επιπροσθέτως, προκειμένου να δοθεί έμφαση στην κατάσταση των ταχέως αναπτυσσόμενων ΜΜΕ, το φόρουμ που πραγματοποιήθηκε στο Ελσίνκι στις 16-17 Σεπτεμβρίου 1999, κατά τη διάρκεια της φινλανδικής προεδρίας, με θέμα την ταχεία ανάπτυξη και την ενίσχυση της ανταγωνιστικότητας των επιχειρήσεων μέσω της τεχνολογίας, έλαβε επίσης χώρα στο πλαίσιο των Συντονισμένων Δράσεων. Με τον τρόπο αυτό, δόθηκε μια απάντηση στο βασικό συμπέρασμα που προέκυψε κυρίως από το φόρουμ του Baden, σύμφωνα με το οποίο, όταν επιχειρείται ο προσδιορισμός αποτελεσματικών μέτρων υποστήριξης, πρέπει να γίνεται διάκριση μεταξύ των διαφόρων ειδών επιχειρήσεων. Τα αποτελέσματα αυτού του φόρουμ αναλύονται ακόμη, αλλά είναι σαφές ότι κατέστη δυνατόν να κατανοηθεί καλύτερα η φύση των ταχέως αναπτυσσόμενων επιχειρήσεων και να διερευνηθεί ο τρόπος με τον οποίο τις επηρεάζει η ανάπτυξη των τεχνολογιών της πληροφόρησης. Παρουσιάστηκαν ορισμένες αξιόλογες περιπτώσεις αποτελεσματικής υποστήριξης επιχειρήσεων αυτού του είδους και εντοπίστηκαν αρκετές ενθαρρυντικές πρακτικές που εφαρμόζονται από δημόσιες διοικήσεις οι οποίες χρησιμοποιούν νέες τεχνολογίες για την παροχή αποτελεσματικότερων υπηρεσιών στις επιχειρήσεις. Όπως και τα άλλα στοιχεία που προκύπτουν από την ανάλυση των μέτρων υποστήριξης των αναπτυσσόμενων επιχειρήσεων, τα λεπτομερή αποτελέσματα αυτού του φόρουμ θα δημοσιευθούν σε εύθετο χρόνο.

3.3. Η ποιότητα της πληροφόρησης

Ένα θέμα που προέκυψε νωρίς στα πλαίσια της Συντονισμένης Δράσης για τα μέτρα υποστήριξης ήταν η φύση και η έκταση της βάσης πληροφοριών για τη διενέργεια ουσιαστικών συγκρίσεων μεταξύ των μέτρων υποστήριξης. Όπως έχει ήδη αναφερθεί, για το φόρουμ της Μαδρίτης του 1995 καταρτίστηκε ένα ευρετήριο στο οποίο περιέχονταν πληροφορίες σχετικά με τα μέτρα υποστήριξης που προβλέπονταν για τις νεοϊδρυόμενες επιχειρήσεις σε όλα τα κράτη μέλη. Στη συνέχεια, αποφασίστηκε να βελτιωθεί αυτή η πηγή πληροφοριών και να λάβει τη μορφή βάσης δεδομένων. Μετά από πρόσκληση υποβολής προσφορών και την κατακύρωση της σχετικής σύμβασης, δημιουργήθηκε η βάση δεδομένων 'Support', η οποία περιλαμβάνει πάνω από 700 μέτρα που αφορούν τις νεοϊδρυόμενες επιχειρήσεις στα κράτη μέλη της ΕΕ. Πρόθεση της Επιτροπής είναι να επεκτείνει αυτή τη βάση δεδομένων, ώστε να καλυφθούν και τα μέτρα που αφορούν τις άλλες φάσεις της ανάπτυξης των επιχειρήσεων, να την καταστήσει διαθέσιμη στις περισσότερες κοινοτικές γλώσσες και να την εισαγάγει στο Διαδίκτυο, με διαφορετικούς διασυνδέσμους για τις επιχειρήσεις, από τη μία πλευρά, και για τους επίσημους φορείς και τις οργανώσεις υποστήριξης επιχειρήσεων, από την άλλη.

Αξίζει επίσης να επισημανθεί ότι ελπίζεται ότι η βάση δεδομένων "Support" θα γίνει και η ίδια εστιακό σημείο και μέσο υλοποίησης των Συντονισμένων Δράσεων. Στην πράξη, αποκτά ήδη αυτόν τον χαρακτήρα. Το εύρος και η ποιότητα των δεδομένων θα εξαρτηθούν στο μέλλον, όπως και στο παρελθόν, από την ενεργό συνεργασία των κρατών μελών. Το σημαντικότερο όμως είναι ότι η χρήση της βάσης δεδομένων ως μέσου προβληματισμού για τις εξελίξεις προς τις οποίες θα έπρεπε να κινηθεί η πολιτική υποστήριξης των επιχειρήσεων σε εθνικό επίπεδο, η οποία έχει ήδη αρχίσει σε μικρή κλίμακα, παρουσιάζει πολύ μεγάλο δυναμικό. Η βάση δεδομένων δεν έχει σχεδιαστεί απλώς και μόνο για να διευκολύνει την απλή εισαγωγή νέων δεδομένων, αλλά προβλέπει και μια απλή διαδικασία διάδοσης των αποτελεσμάτων των ερευνών σε διάφορες μορφές. Αυτή η ευρεία χρήση της βάσης δεδομένων ενθαρρύνεται ιδιαίτερα από την Επιτροπή, η οποία θα μεριμνήσει ώστε, καθώς η βάση θα εξελίσσεται, να καθίστανται διαθέσιμες περισσότερες πληροφορίες, πράγμα που εξυπηρετεί το βασικό στόχο, που είναι η διευκόλυνση του εντοπισμού ορθών πρακτικών. Ειδικότερα, θα εισάγονται περισσότερα στοιχεία σχετικά με τον αντίκτυπο και την αξιολόγηση κάθε μέτρου υποστήριξης.

3.4. Συμπεράσματα

Υπήρξε σημαντική εξέλιξη στον προσανατολισμό των κρατών μελών προς τα μέτρα υποστήριξης των επιχειρήσεων. Οι Συντονισμένες Δράσεις διαδραμάτισαν κάποιο ρόλο, συμβάλλοντας στην εξέλιξη αυτή και δημιουργώντας ένα πρώτο πλαίσιο για την παρακολούθηση της περαιτέρω προόδου. Πρέπει ακόμη να γίνουν πολλά, όπως η ολοκλήρωση της εξέτασης των μέτρων υποστήριξης για τις αναπτυσσόμενες επιχειρήσεις και η ουσιαστική συμμετοχή επαγγελματιών στις οργανώσεις υποστήριξης των επιχειρήσεων για την υιοθέτηση ορθότερων πρακτικών. Τη διαδικασία αυτή θα βοηθήσουν το ηλεκτρονικό φόρουμ και τα άλλα συστήματα που ήδη δημιουργούνται. Αλλά, οι εργασίες που πραγματοποιήθηκαν στα πλαίσια της Συντονισμένης Δράσης 2 έφεραν επίσης στην επιφάνεια ορισμένα καίρια ζητήματα, τα οποία έχουν μεγάλη σημασία για την επίτευξη του στόχου της δημιουργίας άριστων υπηρεσιών υποστήριξης για τις επιχειρήσεις. Μεταξύ των ζητημάτων αυτών είναι η ανάγκη σχεδιασμού των μέτρων κατά τρόπον ώστε να ανταποκρίνονται στις ειδικές συνθήκες των διαφόρων ειδών επιχειρήσεων, η ανάγκη παροχής των υπηρεσιών υπό μορφή συνεκτικού και ολοκληρωμένου πακέτου, η ανάγκη εύκολης πρόσβασης σ' αυτές, η ευρύτερη χρήση των τεχνολογιών της πληροφόρησης για το σκοπό αυτό και η ανάγκη θέσπισης προτύπων ποιότητας. Προτού διαμορφωθεί η συνολική εικόνα του θέματος, είναι απαραίτητο να μελετηθούν τα αποτελέσματα της τρίτης Συντονισμένης Δράσης, τα οποία προσθέτουν μια επιπλέον διάσταση στα ζητήματα αυτά.

4. Συντονισμένη Δράση 3: Αύξηση της προβολής και της αποτελεσματικότητας των υπηρεσιών υποστήριξης

4.1. Η προβολή και η αποτελεσματικότητα των υπηρεσιών υποστήριξης.

4.1.1. Το φόρουμ του Δουβλίνου για την προβολή και την αποτελεσματικότητα των υπηρεσιών υποστήριξης.

Με το φόρουμ του Δουβλίνου, που πραγματοποιήθηκε το Νοέμβριο του 1996 με θέμα την προβολή και την αποτελεσματικότητα των υπηρεσιών υποστήριξης, εγκαινιάστηκε η 3η Συντονισμένη Δράση. Το φόρουμ εξέτασε το ζήτημα της τόνωσης της ζήτησης για υπηρεσίες υποστήριξης και το συναφές θέμα του τρόπου με τον οποίο είναι δυνατόν να αυξηθεί η προβολή των εν λόγω υπηρεσιών.

Οι σύνεδροι εξέτασαν τα θέματα κάνοντας διάκριση μεταξύ της πρoώθησης των υπηρεσιών υποστήριξης, αφενός, από τις δημόσιες αρχές σε εθνικό και περιφερειακό επίπεδο και, αφετέρου, από ενδιάμεσους φορείς και, στη συνέχεια, μελετώντας το "marketing" των υπηρεσιών υποστήριξης.

Τα γενικά συμπεράσματα που προέκυψαν ήταν τα εξής:

- προσανατολισμός προς τον πελάτη: οι επιχειρήσεις πρέπει να συμμετέχουν συστηματικότερα στη διαμόρφωση του σχεδιασμού και του τρόπου παροχής των υπηρεσιών και των μέτρων υποστήριξης·

- υπάρχουν πιθανώς υπερβολικά πολλά προγράμματα και υπηρεσίες και υπερβολικά πολλοί φορείς που τα παρέχουν· ο αριθμός τόσο των προγραμμάτων και υπηρεσιών όσο και των σχετικών φορέων πρέπει να εξορθολογιστεί, ιδίως σε περιφερειακό επίπεδο·

- οι υποστηρικτικοί φορείς πρέπει να αναπτύξουν μια σύγχρονη αντίληψη εξυπηρέτησης των επιχειρήσεων·

- οι υπηρεσίες πρέπει να είναι καλύτερα στοχοθετημένες, λαμβάνοντας υπόψη τα διάφορα είδη επιχειρήσεων, και να έχουν περισσότερο ουσιαστικό χαρακτήρα· πρέπει να διαφοροποιηθούν από τις υπηρεσίες που παρέχονται παραδοσιακά και να γίνουν υπηρεσίες που να συνδέονται με τις ουσιώδεις διαδικασίες επιχειρηματικής καινοτομίας·

- η αξιολόγηση των προγραμμάτων και υπηρεσιών πρέπει να γίνει μόνιμη πρακτική.

Ένα θέμα που δεν επιλύθηκε, αν και η σημασία του είναι προφανής, είναι το πρόβλημα της σωστής ισορροπίας μεταξύ της παροχής υπηρεσιών υποστήριξης από το δημόσιο και τον ιδιωτικό τομέα. Υπάρχουν ουσιαστικές διαφορές ως προς τη θεώρηση του προβλήματος αυτού στα διάφορα κράτη μέλη της Ευρωπαϊκής Ένωσης, αλλά, εν πάση περιπτώσει, είναι προφανές ότι η συνεργασία μεταξύ του δημόσιου και του ιδιωτικού τομέα έχει καίρια σημασία.

Επισημάνθηκαν δύο οργανισμοί ως άριστα παραδείγματα παροχής υπηρεσιών υψηλής ποιότητας, προσανατολισμένων προς την ικανοποίηση των αναγκών των πελατών. Πρόκειται για τους οργανισμούς ERVET [37], της περιφέρειας Emilia Romagna στην Ιταλία, και FORBAIRT [38], στην Ιρλανδία.

[37] www.ervet.it/english/Welcome_e.htm

[38] Ο οργανισμός Forbairt αποτελεί τώρα τμήμα του οργανισμού Enterprise Ireland, οι υπηρεσίες του οποίου περιγράφονται στη διεύθυνση: www.irish-trade.ie/main.html

Διατυπώθηκαν ειδικές συστάσεις σχετικά με τον τρόπο προώθησης (marketing) των υπηρεσιών υποστήριξης·

- η πραγματοποίηση εκστρατειών σε εθνικό επίπεδο είναι εξαιρετικά αποτελεσματική ως υπόβαθρο για την κατά τόπους προώθηση των υπηρεσιών· η πραγματοποίηση τέτοιων εκστρατειών πρέπει να επικεντρώνεται στην αύξηση της εν γένει ενημέρωσης και ευαισθητοποίησης για το θέμα αυτό·

- σε τοπικό επίπεδο, πρέπει να υπάρχει συντονισμός μεταξύ των επί μέρους φορέων ώστε να εξασφαλίζεται η μετάδοση ενός σαφούς μηνύματος·

- η διαδικασία προώθησης των παρεχομένων υπηρεσιών πρέπει να δίνει έμφαση στο τι θέλει η επιχείρηση και όχι στο τι μπορεί να προσφέρει ο φορέας υποστήριξης·

- είναι σημαντικό να αντιμετωπιστεί με επιτυχία το πρόβλημα της απομόνωσης των ΜΜΕ, με τη δημιουργία δομών όπως είναι οι εξαγωγικοί όμιλοι, οι ομάδες ανταλλαγής εμπειριών και άλλες μορφές δικτύωσης, που μπορούν να βοηθήσουν τις επιχειρήσεις να κάνουν καλύτερη χρήση των διαθέσιμων υπηρεσιών·

- ιδιαίτερα χρήσιμη μπορεί να αποδειχθεί η πραγματοποίηση απευθείας επισκέψεων σε επιχειρήσεις, καθώς και η τηλεφωνική προώθηση των παρεχομένων υπηρεσιών·

- είναι δυνατή η χρησιμοποίηση οργανισμών όπως οι τράπεζες για την προώθηση των υπηρεσιών·

- πρέπει να γίνεται χρήση της τεχνολογίας των πληροφοριών, και ιδίως του Διαδικτύου.

Το φόρουμ του Δουβλίνου, αν και προσέγγισε το θέμα από διαφορετική οπτική γωνία, είναι ωστόσο ενδιαφέρον ότι έφερε στην επιφάνεια τα θέματα της συνοχής των παρεχομένων υπηρεσιών και της ποιότητάς τους.

4.1.2. Συνέχεια που δόθηκε όσον αφορά την προβολή και την αποτελεσματικότητα των υπηρεσιών υποστήριξης.

Στις συζητήσεις που πραγματοποιήθηκαν μετά το φόρουμ του Δουβλίνου διατυπώθηκαν κάποιες παρατηρήσεις ως προς το βαθμό αλληλεπικάλυψης μεταξύ του αντικειμένου της δεύτερης και της τρίτης Συντονισμένης Δράσης. Αναγνωρίστηκε ότι οι δύο Συντονισμένες Δράσεις εξέταζαν συχνά τις ίδιες υπηρεσίες από διαφορετική οπτική γωνία και η Ομάδα Καθοδήγησης συμφώνησε ότι οι εργασίες που διεξάγονταν στα πλαίσια των δύο δράσεων θα έπρεπε να προχωρούν παράλληλα. Ωστόσο, αναγνωρίστηκε επίσης ότι η Συντονισμένη Δράση 3 εξέταζε και ένα διαφορετικό σημαντικό θέμα. Ζητήματα δεν τίθενται μόνο για το περιεχόμενο και το σκοπό των υπηρεσιών υποστήριξης, αλλά και για τον τρόπο με τον οποίο παρέχονται οι υπηρεσίες αυτές. Επιπλέον, θα πρέπει να εξακολουθήσουν να λαμβάνονται υπόψη οι αντιλήψεις και τα κίνητρα των χρηστών των υπηρεσιών υποστήριξης, και πρωτίστως των ΜΜΕ.

Μία από τις πρώτες εκδηλώσεις που πραγματοποιήθηκαν σε συνέχεια του φόρουμ του Δουβλίνου ήταν το σεμινάριο για την παροχή υπηρεσιών υποστήριξης στις επιχειρήσεις, που οργανώθηκε στη Ρώμη το Φεβρουάριο του 1998. Οι συζητήσεις που πραγματοποιήθηκαν στα πλαίσια του σεμιναρίου αυτού κάλυψαν ένα ευρύτατο φάσμα· πάντως, μεταξύ των θεμάτων που εξετάστηκαν ήταν και τα ακόλουθα:

- η ανάγκη να διασφαλιστεί η ευχερής πρόσβαση των επιχειρήσεων σε μια ολοκληρωμένη δέσμη επιχειρηματικών υπηρεσιών·

- μέσα σ' αυτό το ευρύ φάσμα, πρέπει να επιτευχθεί συναίνεση για μια βασική δέσμη υπηρεσιών που θα πρέπει να είναι διαθέσιμες οπουδήποτε στην Ευρώπη·

- συγχρόνως, πρέπει να αποφευχθεί ο ανεξέλεγκτος πολλαπλασιασμός των παρεχόμενων υπηρεσιών υποστήριξης, ο οποίος μπορεί να δημιουργήσει σύγχυση·

- οι οργανισμοί παροχής υπηρεσιών πρέπει να είναι προσανατολισμένοι προς τους πελάτες και ευαίσθητοι στις επιμέρους ανάγκες και καταστάσεις των διαφόρων επιχειρήσεων·

- οι επιχειρήσεις χρειάζονται καλύτερη πληροφόρηση τόσο για τη διαθεσιμότητα των επιχειρηματικών υπηρεσιών όσο και για τη φύση και την ποιότητά τους·

- πρέπει να δημιουργηθούν συστήματα που να κατοχυρώνουν την ποιότητα των υπηρεσιών οι οποίες παρέχονται στις επιχειρήσεις, ιδίως μέσω της πιστοποίησης των οργανισμών που παρέχουν τις υπηρεσίες, καθώς και μέσω της θέσπισης κωδίκων δεοντολογίας·

- πρέπει να βρεθούν νέοι τρόποι για την ενθάρρυνση της αξιοποίησης των υπηρεσιών υποστήριξης από τις επιχειρήσεις, εξετάζοντας, μεταξύ άλλων, το θέμα αυτό στα πλαίσια της κατάρτισης τόσο των επιχειρηματιών όσο και των οργανισμών παροχής υπηρεσιών και προωθώντας την ενδεδειγμένη χρήση της τεχνολογίας των πληροφοριών.

Συντονισμένη Δράση 3 Ένθετο 6

Η διαφάνεια των αγορών παροχής υπηρεσιών υποστήριξης στην Ιταλία

Το ιταλικό Ευρετήριο ιδιωτικών φορέων παροχής υπηρεσιών υποστήριξης.

Για να προωθηθεί η παροχή υπηρεσιών στους τομείς της κατάρτισης και της παροχής συμβουλών, η Ιταλική Ένωση Εμπορικών Επιμελητηρίων (Unioncamere), σε συνεργασία με ορισμένους εταίρους, δημιούργησε ένα ευρετήριο που περιλαμβάνει πάνω από 700 οργανισμούς παροχής υπηρεσιών (προερχόμενους κυρίως από τον ιδιωτικό τομέα). Το ευρετήριο αυτό μπορούν να το συμβουλευθούν οι ενδιαφερόμενοι στο Διαδίκτυο [39]. Ανατρέχοντας στη βάση δεδομένων ανά κατηγορία υπηρεσίας (υπάρχουν 14 κατηγορίες υπηρεσιών) και ανά περιφέρεια -ή για το σύνολο της χώρας-, ο ενδιαφερόμενος βρίσκει ένα κατάλογο εμπειρογνωμόνων και συμβούλων, ο καθένας από τους οποίους έχει δώσει συγκεκριμένες πληροφορίες για τον εαυτό του. Οι πληροφορίες αυτές περιλαμβάνουν τα εξής: στοιχεία (αριθμός τηλεφώνου κ.λπ.) για την πραγματοποίηση επαφών· τομείς τεχνογνωσίας και εμπειρογνωμοσύνης· κύκλος εργασιών· αριθμός πελατών και εργαζομένων· τραπεζικά στοιχεία· πιστοποίηση κάθε είδους· συμμετοχή σε εθνικές και διεθνείς ενώσεις· λεπτομερή στοιχεία για παρελθούσες και υπό εξέλιξη εργασίες· συμμετοχή σε κοινοτικά προγράμματα.

[39] www.repertorio.camcom.it

Η Unioncamere δεν είναι σε θέση να παράσχει κανενός είδους εγγύηση σχετικά με τις πληροφορίες που περιέχονται στη βάση δεδομένων, αλλά το σύστημα αυξάνει σε πάρα πολύ μεγάλο βαθμό τη διαφάνεια της αγοράς για τις υπηρεσίες αυτές και, κατά συνέπεια, βοηθά στην κάλυψη ενός σημαντικού κενού της αγοράς αυτής. Οι επιχειρήσεις έχουν τη δυνατότητα όχι μόνο να εντοπίζουν ευκολότερα τις πηγές από τις οποίες μπορούν να αναζητήσουν βοήθεια, αλλά και να το κάνουν με μεγαλύτερη ασφάλεια.

Μια άλλη πλευρά της σημασίας που αποδίδεται στο πρόβλημα της προβολής και αξιοποίησης των υπηρεσιών υποστήριξης αντικατοπτρίζεται στις δραστηριότητες μιας ειδικής ομάδας εργασίας, την οποία συγκρότησε η Ομάδα Καθοδήγησης των Συντονισμένων Δράσεων. Σε συνέχεια του σεμιναρίου της Ρώμης, οι ιταλικές αρχές πρότειναν να εξεταστεί με μεγαλύτερη λεπτομέρεια η στάση τόσο των επιχειρήσεων όσο και των οργανισμών υποστήριξης όσον αφορά τη φύση και την ποιότητα των υποστηρικτικών υπηρεσιών. Ορισμένα κράτη μέλη εξέφρασαν ενδιαφέρον για την εξέταση του θέματος αυτού και, μετά από σχετική συζήτηση στα πλαίσια μιας ομάδας εργασίας με θέμα την προβολή των υπηρεσιών, εκπονείται μια συντονισμένη μελέτη στα πλαίσια ενός σχεδίου που χρηματοδοτείται από κοινού από τα πέντε εμπλεκόμενα κράτη μέλη και την Επιτροπή.

Τέλος, πρέπει να σημειωθεί ότι ορισμένα από τα θέματα που επισημάνθηκαν στο Δουβλίνο ελήφθησαν υπόψη κατά την κατάρτιση της σύστασης σχετικά με την πρόσβαση των ΜΜΕ στα προγράμματα υποστήριξης [40], την οποία μελετά προς έκδοση η Επιτροπή. Είναι σαφές ότι υπάρχει κάποια αλληλεπικάλυψη μεταξύ των προγραμμάτων υποστήριξης, αφενός, και των μέτρων υποστήριξης, αφετέρου, παρά το γεγονός ότι τα προγράμματα είναι συνήθως πιο περίπλοκα και απαιτούν, παραδείγματος χάριν, την επίσημη υποβολή αιτήσεων, συχνά σε ανταγωνιστική βάση με άλλους υποψηφίους, σε αντίθεση με την ανοιχτή πρόσβαση που προβλέπεται για τα μέτρα υποστήριξης. Κατά συνέπεια, εύκολα διαπιστώνει κανείς ότι πολλά από τα πρακτικά προβλήματα τα οποία αντιμετωπίζουν οι επιχειρήσεις στην προσπάθειά τους να εφαρμόσουν τις διαδικασίες που προβλέπονται για την πρόσβαση σε κοινοτικά και εθνικά προγράμματα υποστήριξης είναι παρόμοια με τις δυσκολίες που προκύπτουν σε σχέση με την φαινομενικά απλούστερη διαδικασία που προβλέπεται για την αξιοποίηση των υπηρεσιών υποστήριξης. Συχνά, δεν υπάρχει κατάλληλη πληροφόρηση, τα προγράμματα δεν είναι σχεδιασμένα κατά τρόπον ώστε να λαμβάνουν υπόψη τους τα διαφορετικά δεδομένα των επιμέρους ΜΜΕ, ενώ και οι ΜΜΕ, από την πλευρά τους, δεν βρίσκονται στην καλύτερη θέση για να αξιοποιήσουν αποτελεσματικά αυτά που τους προσφέρονται.

[40] Σύσταση της Επιτροπής για τα μέσα βελτίωσης της πρόσβασης των μικρομεσαίων επιχειρήσεων στα προγράμματα υποστήριξης.

4.2. Γενική αξιολόγηση των αποτελεσμάτων των Συντονισμένων Δράσεων 2 & 3.

Από τις εργασίες που πραγματοποιήθηκαν και για τις δύο πτυχές της παροχής υπηρεσιών υποστήριξης στις επιχειρήσεις προέκυψε μια σειρά σαφών συμπερασμάτων. Παρά τις ορθές πρακτικές που αναμφίβολα υπάρχουν στην Ευρώπη και το ζήλο τον οποίο επιδεικνύουν πολλοί από τους ανθρώπους οι οποίοι βοηθούν τις επιχειρήσεις, υπάρχουν σαφή περιθώρια για βελτιώσεις. Μάλιστα, αυτοί οι οποίοι κυρίως ζητούν την πραγματοποίηση των βελτιώσεων αυτών είναι ακριβώς οι επαγγελματίες του τομέα.

Τα σχετικά συμπεράσματα μπορούν να συνοψιστούν ως εξής:

- η υποστήριξη που παρέχεται στις επιχειρήσεις πρέπει να είναι προσανατολισμένη προς τις ανάγκες του πελάτη·

- οι υπηρεσίες πρέπει να παρέχονται με περισσότερο ολοκληρωμένο τρόπο σε όλες τις περιφέρειες της Ευρωπαϊκής Ένωσης και να έχουν συνεκτικότερο και μονιμότερο χαρακτήρα· πάνω από όλα, τα γενικά ποιοτικά πρότυπα των παρεχόμενων υπηρεσιών πρέπει να προσεγγίσουν τα καλύτερα πρότυπα που υπάρχουν στην Ένωση·

- διαφορετικές υπηρεσίες για διαφορετικά είδη επιχειρήσεων: πρέπει να γίνεται σαφέστερη διάκριση μεταξύ των μέτρων που αφορούν τις διάφορες επιμέρους φάσεις της εξέλιξης μιας επιχείρησης (έναρξη δραστηριοτήτων, φάση ανάπτυξης, μεταβίβαση από μια γενιά στην επόμενη)·

- για κάθε είδος επιχείρησης πρέπει να καθοριστεί μια βασική δέσμη υπηρεσιών, που να συνδέεται σαφώς με όλους τους βασικούς λειτουργικούς τομείς της επιχειρηματικής δραστηριότητας· στις υπηρεσίες αυτές πρέπει να έχει ευχερή πρόσβαση κάθε ΜΜΕ·

- πρέπει να γίνεται κατάλληλη χρήση της τεχνολογίας των πληροφοριών, ώστε να υποβοηθείται η πρόσβαση για την οποία γίνεται λόγος στο προηγούμενο σημείο·

- πρέπει να καθοριστούν πρότυπα ποιότητας για τις εν λόγω υπηρεσίες· πρέπει να θεσπιστούν - και, στη συνέχεια, να αναθεωρούνται συνεχώς - συγκριτικά κριτήρια απόδοσης· επιπλέον, η διαδικασία υλοποίησης των μέτρων πρέπει να περιλαμβάνει εγγενώς και την αξιολόγησή τους·

- αποτελεί επείγουσα ανάγκη η μεγαλύτερη "επαγγελματικοποίηση" του προσωπικού που παρέχει υπηρεσίες υποστήριξης στις επιχειρήσεις, είτε το προσωπικό αυτό δραστηριοποιείται στο δημόσιο είτε στον ιδιωτικό τομέα· η εξέλιξη αυτή πρέπει να υποστηριχθεί με κατάλληλη κατάρτιση και προσόντα, δυνατότητες σταδιοδρομίας, ανάπτυξη επαγγελματικών ενώσεων και δημόσια αναγνώριση·

- η ώθηση για τη βελτίωση της ποιότητας και την ενίσχυση του επαγγελματισμού πρέπει να βασιστεί σε ένα δυναμικό πρόγραμμα εντοπισμού και ανταλλαγής ορθών πρακτικών.

Εν κατακλείδι, παρά το γεγονός ότι καλύπτουν τεράστιο φάσμα πολλών και διαφόρων πρακτικών και προσεγγίζουν το θέμα από διαφορετικές οπτικές γωνίες, και οι δύο Συντονισμένες Δράσεις κατέληξαν σε δύο κοινά βασικά συμπεράσματα: πρέπει, πρώτον, να αυξηθεί η συνοχή των υπηρεσιών που παρέχονται στις επιχειρήσεις και, δεύτερον, να ενισχυθεί η ποιότητά τους, οπουδήποτε κι αν παρέχονται.

5. Συμπεράσματα και μελλοντικές εξελίξεις

5.1. Περίληψη των επιτευγμάτων των Συντονισμένων Δράσεων

Το πρόγραμμα των Συντονισμένων Δράσεων είναι σχετικά φιλόδοξο. Άρχισε με μερικά από τα θεμελιώδη θέματα της πολιτικής υπέρ των επιχειρήσεων και οδήγησε στην εξέταση ζητημάτων που έχουν πολλές διακλαδώσεις. Απαιτήθηκε μια σημαντική προσπάθεια συντονισμού, κυρίως για τις συμβολές όλων των κρατών μελών, και χρειάστηκε να ενταχθεί στην όλη διαδικασία ευρύ φάσμα επαγγελματιών και επιχειρηματικών οργανώσεων. Η διαδικασία εντοπισμού και ανταλλαγής ορθών πρακτικών και τα μέσα που χρησιμοποιήθηκαν για την επίτευξη αυτού του στόχου ήταν σχετικά άγνωστα και, σε σημαντικό βαθμό, έπρεπε να αναπτυχθούν μαζί με το πρόγραμμα. Καθώς δεν υπήρχε καμία σχετική νομική υποχρέωση, πέρα από τη γενική διάταξη της Συνθήκης, ο κινητήριος μοχλός αυτής της διαδικασίας ήταν ουσιαστικά η καλή θέληση. Επιπλέον, όλα έπρεπε να γίνουν στα πλαίσια των υφισταμένων προϋπολογισμών της Επιτροπής και των κρατών μελών.

Με δεδομένο αυτό το πλαίσιο, οι Συντονισμένες Δράσεις επέτρεψαν την επίτευξη σημαντικής προόδου. Ένας ιδιαίτερος στόχος, που αναφερόταν στο ολοκληρωμένο πρόγραμμα [41], ήταν να επιτευχθεί η καλύτερη στοχοθέτηση και σύγκλιση των μέτρων πολιτικής. Ο στόχος αυτός επιτεύχθηκε. Όπως προκύπτει σαφώς από τα αποτελέσματα κάθε Συντονισμένης Δράσης, οι αρχές των κρατών μελών έμαθαν πολλά από τους αντίστοιχους φορείς των άλλων κρατών μελών της Ένωσης και εφάρμοσαν τα διδάγματα αυτά στη νομοθεσία και τις πρακτικές τους.

[41] Ολοκληρωμένο Πρόγραμμα για τις μικρομεσαίες επιχειρήσεις και τη βιοτεχνία, Ανακοίνωση της Επιτροπής. COM (96) 329 τελικό της 10.07.1996, σ. iv.

Είναι επίσης δυνατόν να επισημάνει κανείς συγκεκριμένες αλλαγές που έγιναν χάρη στις Συντονισμένες Δράσεις. Επιπλέον, οι Συντονισμένες Δράσεις επιτέλεσαν και μια άλλη σημαντική λειτουργία, διότι συνέβαλαν στη διαμόρφωση μιας συνεχώς αυξανόμενης συναίνεσης και κατέστησαν δυνατή την παρακολούθηση και τον έλεγχο της επιτελούμενης προόδου όσον αφορά τη βελτίωση της κατάστασης των επιχειρήσεων.

Γίνεται τώρα μια συζήτηση σχετικά με το επιχειρηματικό περιβάλλον και τα μέτρα υποστήριξης που υλοποιούνται σε ευρωπαϊκό επίπεδο. Αυτή η συζήτηση έχει σημειώσει αισθητή πρόοδο από την άποψη του καθορισμού σαφών και συνεκτικών ιδεών για τις σχετικές προτεραιότητες. Οι Συντονισμένες Δράσεις μπόρεσαν να συστηματοποιήσουν τη συζήτηση αυτή. Ως εκ τούτου, επιτεύχθηκε καλύτερη στοχοθέτηση και κάποια σύγκλιση, ενώ παράλληλα τέθηκαν ορισμένοι δείκτες που επιτρέπουν τη μέτρηση της περαιτέρω προόδου.

Η διαμορφούμενη συναίνεση για τις προτεραιότητες θα μπορέσει να θεμελιωθεί στις ειδικές συστάσεις για τη βελτίωση του επιχειρηματικού περιβάλλοντος και την ανάπτυξη υπηρεσιών υποστήριξης των επιχειρήσεων που να χαρακτηρίζονται από πληρότητα, ποιότητα και ευελιξία, όπως αναφέρεται στα σημεία 2.1 και 4.2 παραπάνω.

Σημειώθηκε επίσης πρόοδος στις μεθόδους και τις διαδικασίες που αναπτύχθηκαν για τα φόρουμ και τα σεμινάρια των Συντονισμένων Δράσεων. Η πείρα που συσσωρεύθηκε από την οργάνωση αυτών των εκδηλώσεων βοήθησε την Επιτροπή και τα κράτη μέλη να τις καταστήσουν περισσότερο παραγωγικές.

Έγινε καλύτερη στοχοθέτηση των συζητήσεων, μέσω της αναφοράς σε ένα σαφώς καθορισμένο πλαίσιο. Με τη συμμετοχή σε ένα προκαθορισμένο πρόγραμμα εκδηλώσεων, επιτεύχθηκε σαφής πρόοδος ως προς το περιεχόμενο και τη μεθοδολογία. Έγινε επίσης πιο εκτεταμένη προετοιμασία σε μερικές περιπτώσεις και, βεβαίως, εξασφαλίστηκε μεγαλύτερος βαθμός περαιτέρω συνέχισης και παρακολούθησης των αναλαμβανομένων δράσεων .

Αυτά τα αποτελέσματα επιτεύχθηκαν με ελάχιστο πρόσθετο κόστος για τους κοινοτικούς και εθνικούς προϋπολογισμούς, όπως επιβεβαιώνεται στην έκθεση αξιολόγησης του τρίτου πολυετούς προγράμματος για τις ΜΜΕ [42], στην οποία οι Συντονισμένες Δράσεις αξιολογούνται πολύ θετικά.

[42] Τελική έκθεση. Αξιολόγηση του τρίτου πολυετούς προγράμματος για τις ΜΜΕ, COM (1999) 319 τελικό της 29.06.1999.

Το πρώτο μέρος του προγράμματος για τις Συντονισμένες Δράσεις, όπως αρχικά προβλεπόταν στο ολοκληρωμένο πρόγραμμα, έχει ήδη υλοποιηθεί κατά μεγάλο μέρος. Τα τελικά στοιχεία θα παρουσιαστούν στις εκδηλώσεις σχετικά με τα μέτρα υποστήριξης των αναπτυσσόμενων επιχειρήσεων, εκδηλώσεις οι οποίες προγραμματίζονται για τα τέλη του 1999 και τις αρχές του 2000.

Είναι σαφές ότι τα κύρια διδάγματα που απορρέουν από τις Συντονισμένες Δράσεις είναι ακριβώς τα συμπεράσματα που παρουσιάστηκαν στα σημεία 3.4 και 4.2 ανωτέρω. Μαζί με τη σύσταση σχετικά με τη βελτίωση του επιχειρηματικού περιβάλλοντος για τις νεοϊδρυόμενες επιχειρήσεις, την ανακοίνωση σχετικά με τη μεταβίβαση των ΜΜΕ, τις συστάσεις BEST και το πρόγραμμα δράσης BEST, αυτά τα θέματα καθορίζουν τις προτεραιότητες για την επόμενη φάση των Συντονισμένων Δράσεων.

5.2. Η επόμενη φάση των Συντονισμένων Δράσεων

Η επόμενη φάση των Συντονισμένων Δράσεων θα πρέπει να επιδιώξει τη δημιουργία ενός νέου πλαισίου που να παρέχει το είδος της προοπτικής που αποτέλεσε σημαντική συμβολή του ολοκληρωμένου προγράμματος. Αναπτύσσοντας τα θέματα του αρχικού πλαισίου, η επόμενη φάση θα πρέπει επίσης να εξασφαλίσει ότι τα αποτελέσματα των εργασιών της πρώτης φάσης εξακολουθούν να αξιοποιούνται, ώστε να ενισχυθούν αυτά που θα μπορούσαν να αποκληθούν αποτελέσματα «δεύτερου κύματος» των Συντονισμένων Δράσεων. Τα αποτελέσματα αυτά συνίστανται στις υποδεικνυόμενες στην πρώτη φάση πραγματικές και συγκεκριμένες αλλαγές στις πρακτικές των δημόσιων αρχών και των δημόσιων και ιδιωτικών φορέων, προς την κατεύθυνση μιας συνεπέστερης και αποτελεσματικότερης εξασφάλισης των δημόσια καθοριζόμενων στοιχείων του επιχειρηματικού περιβάλλοντος για τις επιχειρήσεις.

Η συνέχιση της ενθάρρυνσης και του ελέγχου της υιοθέτησης των διατάξεων της σύστασης της Επιτροπής σχετικά με τη βελτίωση του επιχειρηματικού περιβάλλοντος για τις νεοϊδρυόμενες επιχειρήσεις και της ανακοίνωσης σχετικά με τη μεταβίβαση των επιχειρήσεων, και κυρίως των διατάξεων της έκθεσης BEST, θα είναι ένα σημαντικό στοιχείο. Η αποτελεσματική διάδοση και η περαιτέρω υιοθέτηση των αποτελεσμάτων των Συντονισμένων Δράσεων 2 και 3 θα είναι η άλλη συνιστώσα.

Για την επίτευξη του στόχου αυτού, είναι απαραίτητο να συνεχιστούν οι προσπάθειες βελτίωσης των διαδικασιών και της προσέγγισης που ακολουθούνται στα πλαίσια των Συντονισμένων Δράσεων. Όλοι συμφωνούν ότι το τρέχον κυλιόμενο πρόγραμμα εργασίας πρέπει να αναπτύξει μια πιο μακροπρόθεσμη προοπτική, που να «κοιτά» αρκετά χρόνια μπροστά, και ότι η εμπειρία που έχει αποκτηθεί από την οργάνωση της προηγούμενης εργασίας πρέπει να τεκμηριωθεί υπό μορφή εγχειριδίου-οδηγού. Τα μέσα ΤΠ (τεχνολογία των πληροφοριών) που χρησιμοποιούνται προς υποστήριξη των Συντονισμένων Δράσεων θα χρειαστούν πολλή περαιτέρω ανάπτυξη, όχι μόνο από την άποψη των τεχνικών πτυχών, αλλά και για να γίνουν αποτελεσματικά όργανα ανάλυσης και συνεργασίας για τα κράτη μέλη.

Θα πρέπει επίσης να ληφθεί υπόψη το γεγονός ότι η συμμετοχή θα είναι ευρύτερη απ' ό,τι γινόταν συστηματικά μέχρι τώρα. Μερικές από τις πρόσφατες εκδηλώσεις του προγράμματος των Συντονισμένων Δράσεων ήταν μικρότερης κλίμακας από τα αρχικά φόρουμ και περισσότερο εστιασμένες σε ιδιαίτερους τομείς εμπειρίας, σχετιζόμενους με την παροχή εξειδικευμένης κατάρτισης και χρηματοοικονομικών υπηρεσιών ή τη διαχείριση φυτωρίων επιχειρήσεων. Αυτές οι εκδηλώσεις κατέστησαν ιδίως δυνατή μια κάποια δικτύωση των επαγγελματιών στο σχετικό τομέα και τη διεξαγωγή συζητήσεων για τη συνεχή διερεύνηση των θεμάτων που τίθενταν. Οι ιδέες που προβάλλονταν σχετικά με τις νέες κατευθύνσεις για τις υπό εξέταση υπηρεσίες αντανακλώνταν στα επίσημα συμπεράσματα των σεμιναρίων. Οι εν συνεχεία επαφές επιβεβαίωσαν ότι υπάρχει ενδιαφέρον για τη συνέχιση της αρχικής συζήτησης και την καθιέρωση ενός διαρκούς διαλόγου για την ανταλλαγή ορθών πρακτικών και την προώθηση της συνοχής και της ποιότητας των εν λόγω υπηρεσιών. Αυτό το ενδιαφέρον αντικατοπτρίζεται στις ρυθμίσεις για τις ομάδες συζήτησης που δημιουργήθηκαν ως τμήμα της πτυχής Διαδικτύου (Internet) των Συντονισμένων Δράσεων. Η προσπάθεια αυτή στηρίζεται σε εξελίξεις που πραγματοποιούνται μέσα στους σχετικούς φορείς, όπου τα ζητήματα που αφορούν την ποιότητα των παρεχόμενων υπηρεσιών αποτελούν ήδη θέμα υψηλού ενδιαφέροντος. Η εξασφάλιση των αναγκαίων προϋποθέσεων και ευκαιριών ώστε αυτή η εργασία καθορισμού της βέλτιστης πρακτικής να φθάσει σε ένα ευρύτερο ακροατήριο θα αναδειχθεί σε σημαντικό χαρακτηριστικό γνώρισμα του προγράμματος των Συντονισμένων Δράσεων κατά τη διάρκεια της επόμενης περιόδου.

Ωστόσο, είναι σημαντικό αυτές οι εξελίξεις να εξεταστούν στα πλαίσια του τρέχοντος προγράμματος εργασίας της Ομάδας Καθοδήγησης των Συντονισμένων Δράσεων. Στο τμήμα 2 έγινε αναφορά στις δύο ομάδες εργασίας που ασχολούνται με τη μεθοδολογία προσδιορισμού της βέλτιστης πρακτικής και με την προβολή και αξιοποίηση των υπηρεσιών υποστήριξης. Αυτές οι ομάδες εργασίας ασχολούνται και οι δύο - από διαφορετικό πρίσμα - με το ζήτημα του τρόπου καθορισμού αντικειμενικών κριτηρίων για τον προσδιορισμό της βέλτιστης πρακτικής. Από τη μία πλευρά, ο προσδιορισμός της βέλτιστης πρακτικής μπορεί να γίνει με τη διαδικασία της συστηματικής δημοσίευσης "ορθών πρακτικών" και της πρόσκλησης της αντίστοιχης επαγγελματικής κοινότητας να επιλέξει τη βέλτιστη πρακτική. Αυτή είναι η προσέγγιση που θα διέπει τις συζητήσεις που θα γίνονται μέσω του ιστοχώρου Internet. Από την άλλη πλευρά, θα ήταν δυνατόν να προσδιοριστούν a priori τα κριτήρια βάσει των οποίων προσδιορίζεται η βέλτιστη πρακτική και να εφαρμοστούν αυτά τα κριτήρια για την καθιέρωση συγκριτικών σημείων αναφοράς (benchmarks), τα οποία θα αποτελούν το γνώμονα αξιολόγησης της ποιότητας για μια σειρά υπηρεσιών υποστήριξης.

Οι ομάδες εργασίας ακολουθούν μια μέθοδο ανάλυσης η οποία οδηγεί προς αυτή την κατεύθυνση. Στην πραγματικότητα, οι δύο προσεγγίσεις προορίζονται να τροφοδοτήσουν η μία την άλλη και να οδηγήσουν γρήγορα στη θέσπιση ενός συνόλου δεικτών απόδοσης οι οποίοι θα μπορούν να χρησιμεύσουν ως σημεία αναφοράς για τους ορισμούς ποιοτικών προτύπων οποιασδήποτε μορφής, επαγγελματικών κωδίκων δεοντολογίας ή άλλων μέσων για την παροχή υπηρεσιών υποστήριξης υψηλής ποιότητας για τις επιχειρήσεις.

Η αλληλεπίδραση μεταξύ αυτών των δύο προσεγγίσεων για τον προσδιορισμό της βέλτιστης πρακτικής έχει σημασία όχι μόνο από την άποψη των μεθόδων που εφαρμόζονται. Οι Συντονισμένες Δράσεις έχουν αναπτύξει μια προσέγγιση που ενδείκνυται ιδιαίτερα στις περιπτώσεις στις οποίες η εφαρμογή της αρχής της επικουρικότητας αποτελεί όχι μόνο θεσμική απαίτηση, αλλά και εγγύηση αποτελεσματικότητας. Η συμβολή των αρχών των κρατών μελών στη θέσπιση θεμελιωδών κριτηρίων για τη διαδικασία αντικειμενικού προσδιορισμού της βέλτιστης πρακτικής θα τους επιτρέψει να καθορίσουν την κατεύθυνση της συζήτησης μεταξύ των επαγγελματιών. Αυτό, με τη σειρά του, θα εξασφαλίσει την εφαρμογή των συστάσεων που θα διατυπωθούν σε ολόκληρη την Ευρωπαϊκή Ένωση και την υιοθέτησή τους από τα κράτη μέλη.

Αυτές οι εξελίξεις θα μας επιτρέψουν να υπερβούμε την ουσιαστικά υποκειμενική προσέγγιση από την οποία διέπονταν οι προηγούμενες Συντονισμένες Δράσεις όσον αφορά τον προσδιορισμό της βέλτιστης πρακτικής. Η απλή παρουσίαση ενδιαφερουσών ιδεών και πρακτικών σε φόρουμ μεγάλης κλίμακας έχει βεβαίως τη θέση της. Τα διδάγματα που αντλούνται από τον τρόπο με τον οποίο οι συνάδελφοι αντιμετωπίζουν αλλού τα γνωστά προβλήματα είναι ένας σημαντικός κινητήριος παράγοντας. Εντούτοις, η προσέγγιση αυτή έχει επίσης τους περιορισμούς της, είναι δε πλέον σαφές ότι η αυξανόμενη επιδίωξη για επαγγελματισμό στην παροχή υπηρεσιών υποστήριξης σημαίνει ότι η διαδικασία προσδιορισμού της βέλτιστης πρακτικής πρέπει να είναι συστηματικότερη.

Φυσικά, όσον αφορά την επόμενη φάση των Συντονισμένων Δράσεων, πρέπει να ληφθεί υπόψη ότι αυτή η διαδικασία συνεργασίας μεταξύ των κρατών μελών δεν προχωρά με επί μέρους μεμονωμένα άλματα. Πολλές από τις ενέργειες που αποσκοπούν στη δημιουργία ενός ουσιαστικότερου υποβάθρου για τις Συντονισμένες Δράσεις είναι ήδη εν εξελίξει. Ούτε οι Συντονισμένες Δράσεις λειτουργούν σε ένα κενό. Είναι επίσης απαραίτητο να ληφθούν υπόψη άλλες σημαντικές εξελίξεις στην πολιτική υπέρ των επιχειρήσεων και τις άλλες συναφείς πολιτικές. Μεταξύ αυτών, το πρόγραμμα δράσης BEST έχει χαράξει μια ορισμένη κατεύθυνση. Επιπροσθέτως, πρέπει επίσης να λαμβάνονται υπόψη και τα ετήσια εθνικά σχέδια δράσης για την απασχόληση, τα οποία, όσον αφορά τον πυλώνα «επιχειρηματικό πνεύμα», παρουσιάζουν τις υπό εξέλιξη και τις προγραμματιζόμενες δραστηριότητες για τη βελτίωση του επιχειρηματικού κλίματος.

Οι Συντονισμένες Δράσεις βρίσκονται σε ένα σημείο όπου υπάρχει η ανάγκη όχι μόνο να αναγνωριστούν οι εξελίξεις που έχουν προκύψει από τη δική τους εσωτερική λογική, αλλά και να μπορέσουν να έχουν μια αποτελεσματική συμβολή σ' αυτές τις άλλες σημαντικές ευρωπαϊκές πρωτοβουλίες. Στην πραγματικότητα, το πρόγραμμα δράσης BEST προβλέπει ήδη μια τέτοια συμβολή και, δεδομένου ότι το κίνητρο για τις Συντονισμένες Δράσεις ήταν αρχικά, και παραμένει ακόμη, παρόμοιο με τα κίνητρα στα οποία θεμελιώνεται η πρωτοβουλία BEST και ο ειδικός πυλώνας «επιχειρηματικό πνεύμα» των Κατευθυντήριων Γραμμών για την Απασχόληση, δεν είναι δύσκολο να γίνουν οι σχετικοί συσχετισμοί.

Η ακριβής μορφή των περαιτέρω εξελίξεων δεν εμπίπτει στο πεδίο αυτής της έκθεσης. Οι εν λόγω εξελίξεις θα πρέπει να καθοριστούν από κοινού με τα άλλα στοιχεία που θα συναποτελέσουν την κοινοτική πολιτική για τις επιχειρήσεις μετά από τη λήξη του τρέχοντος πολυετούς προγράμματος. Εντούτοις, είναι σαφές ότι αυτό το οποίο μπορούν να προσφέρουν οι Συντονισμένες Δράσεις είναι μια εξειδικευμένη και όλο και περισσότερο σύνθετη προσέγγιση και μεθοδολογία. Μαζί με τα λεπτομερή στοιχεία που συσσωρεύονται για τις σημαντικές αλλαγές που πραγματοποιούνται σε ολόκληρη την Ευρώπη σε καίριους τομείς της πολιτικής υπέρ των επιχειρήσεων, οι Συντονισμένες Δράσεις υπόσχονται να συνεχίσουν να αποτελούν σημαντικό μέρος των προσπαθειών που καταβάλλουν η Ευρωπαϊκή Ένωση και τα κράτη μέλη της για να αναπτύξουν και να εφαρμόσουν μια συνεκτική στρατηγική για την ενίσχυση της ανάπτυξης και της ανταγωνιστικότητας μέσω ισχυρών και δυναμικών επιχειρήσεων.

Παραρτήματα

Παράρτημα 1 Πρόγραμμα εκδηλώσεων στα πλαίσια των Συντονισμένων Δράσεων

Παράρτημα 2 Κείμενο του εγγράφου "Παροχή βοήθειας στις νεοϊδρυόμενες επιχειρήσεις - Ένας "οδηγός ορθής πρακτικής" για τους οργανισμούς υποστήριξης των επιχειρήσεων

Παράρτημα 1

ΠΡΟΓΡΑΜΜΑ ΕΚΔΗΛΩΣΕΩΝ ΣΤΑ ΠΛΑΙΣΙΑ ΤΩΝ ΣΥΝΤΟΝΙΣΜΕΝΩΝ ΔΡΑΣΕΩΝ

>ΘΕΣΗ ΠIΝΑΚΑ>

Παράρτημα 2

Ευρωπαϊκή Επιτροπή

Παροχή βοήθειας στις νεοϊδρυόμενες επιχειρήσεις

Ένας "οδηγός ορθής πρακτικής" για τους οργανισμούς υποστήριξης των επιχειρήσεων

Εισαγωγή από τον κ. Guy Crauser,

Γενικό Διευθυντή, ΓΔ ΧΧΙΙΙ, Ευρωπαϊκή Επιτροπή

Η ποικιλομορφία που χαρακτηρίζει την Ευρωπαϊκή Ένωση είναι, σε πολλούς τομείς, και ένα από τα σημαντικά πλεονεκτήματά της. Η παρούσα έκδοση συμβάλλει στη δρομολόγηση μιας διαδικασίας που θα καταστήσει δυνατή την αξιοποίηση αυτού του πλεονεκτήματος προς όφελος του αυξανόμενου αριθμού μικρομεσαίων επιχειρήσεων, που είναι η κινητήρια δύναμη της σύγχρονης ευρωπαϊκής οικονομίας.

Οι περισσότερες επιχειρήσεις χρειάζονται βοήθεια σε κάποια φάση της ανάπτυξής τους. Η παρατήρηση αυτή ισχύει ιδιαίτερα για τις επιχειρήσεις που διανύουν την πρώτη φάση της ζωής τους. Υπάρχουν πλέον πολλά στοιχεία που αποδεικνύουν ότι το σωστό περιβάλλον και το σωστό είδος πληροφοριών και συμβουλών σ' αυτή τη φάση μπορούν να βοηθήσουν την επιχείρηση και να αρχίσει τις δραστηριότητές της με επιτυχία, αλλά και να εξασφαλίσει την επιβίωσή της στα δύσκολα πρώτα χρόνια.

Στην παρούσα έκδοση παρουσιάζονται τα αποτελέσματα ενός προγράμματος διαβουλεύσεων για τα μέτρα υποστήριξης των επιχειρήσεων τα οποία υλοποιήθηκαν με τη μορφή "συντονισμένων δράσεων" μεταξύ των κρατών μελών της Ευρωπαϊκής Ένωσης. Έχουν επισημανθεί περίπου είκοσι παραδείγματα ορθών πρακτικών όσον αφορά την παροχή βοήθειας σε νεοϊδρυόμενες επιχειρήσεις στους τομείς της κατάρτισης και της πληροφόρησης, της χρηματοδότησης και της άμεσης υποστήριξης υπό μορφή φυτωρίων επιχειρήσεων. Δίνεται σύντομη περιγραφή κάθε "ορθής πρακτικής" και υποδεικνύονται πηγές συμπληρωματικής πληροφόρησης, ιδίως για τα σεμινάρια όπου η περίπτωση παρουσιάστηκε αρχικά και τις διευθύνσεις των σχετικών οργανισμών στο Διαδίκτυο.

Ελπίζω ότι αυτά τα παραδείγματα ορθών πρακτικών παρουσιάζουν ενδιαφέρον για όλους όσοι εμπλέκονται στα μέτρα υποστήριξης των επιχειρήσεων, αλλά ιδίως για τους επαγγελματίες που συνεργάζονται άμεσα με τις επιχειρήσεις και τις βοηθούν να αναπτύξουν τις δραστηριότητές τους. Είναι σαφές ότι υπάρχουν πολυάριθμα άλλα παραδείγματα αποτελεσματικών ή και ακόμη καλύτερων πρακτικών που είναι γνωστά στους ανθρώπους οι οποίοι διαθέτουν πρακτική πείρα στον τομέα αυτό. Πράγματι, ένας από τους σκοπούς αυτής της δημοσίευσης είναι ακριβώς να ενθαρρυνθεί η λήψη πληροφοριών (feedback) και για άλλα παραδείγματα, ώστε να διεξαχθεί συζήτηση για τα αντίστοιχα πλεονεκτήματά τους. Εάν είστε επαγγελματίας που ασχολείται με τα μέτρα υποστήριξης των επιχειρήσεων, ελπίζω ότι θα παρακολουθήσετε ενεργά αυτή τη συζήτηση. Λεπτομέρειες για τον τρόπο οργάνωσής της παρέχονται στις επόμενες σελίδες.

Μαθαίνοντας ο ένας από τον άλλο, προσαρμόζοντας τις καλύτερες πρακτικές ο ένας του άλλου με σκοπό τη βελτίωση των υπαρχόντων μέτρων υποστήριξης, αυτοί είναι οι τρόποι με τους οποίους, σε ολόκληρη την Ευρώπη, μπορούμε να δημιουργήσουμε αληθινά επαγγελματικές υπηρεσίες υποστήριξης των επιχειρήσεων με τα υψηλότερα δυνατά πρότυπα ποιότητας. Σας συνιστώ την παρούσα έκδοση ως σημαντική συμβολή σ' αυτή τη διαδικασία.

Παροχή βοήθειας στις νεοϊδρυόμενες επιχειρήσεις

Ένας "οδηγός ορθής πρακτικής" για τους οργανισμούς υποστήριξης των επιχειρήσεων

Οι νέες επιχειρήσεις φέρνουν την καινοτομία και τη ζωτικότητα στις σύγχρονες οικονομίες. Καθιστούν δυνατή την ταχεία διείσδυση των νέων προϊόντων και υπηρεσιών στην αγορά και την ευέλικτη εισαγωγή των νέων τεχνικών και διαδικασιών. Με τον τρόπο αυτό, δημιουργούν ευκαιρίες απασχόλησης για ένα αυξανόμενο ποσοστό του οικονομικά ενεργού πληθυσμού. Η δημιουργία νέων επιχειρήσεων αποτελεί, επομένως, πολιτική προτεραιότητα για όλα τα κράτη μέλη της Ευρωπαϊκής Ένωσης.

Στο ξεκίνημά τους, οι επιχειρήσεις χρειάζονται τις κατάλληλες συνθήκες για να μπορέσουν να ακμάσουν. Επίσης, συχνά, αναζητούν εξωτερική καθοδήγηση και βοήθεια. Μερικές φορές αυτή παρέχεται σε άτυπη βάση από φίλους και γνωστούς. Αλλά όταν επιδιώκεται η λήψη επαγγελματικής βοήθειας, οι ενδιαφερόμενοι απευθύνονται συχνά σε κάποια από τις πολλές και ποικίλες οργανώσεις επιχειρηματικής υποστήριξης που υπάρχουν σε ολόκληρη την Ευρώπη, πολλές από τις οποίες προσφέρουν υπηρεσίες που αφορούν ειδικά την υποστήριξη των νεοϊδρυόμενων επιχειρήσεων.

Σε πολλές περιπτώσεις, αυτή η βοήθεια μπορεί να «κάνει τη διαφορά» μεταξύ της επιτυχίας και της αποτυχίας. Εν πάση περιπτώσει, οι νέοι επιχειρηματίες αναμένουν βεβαίως μια υπηρεσία που να είναι ευπρόσιτη, προσαρμοσμένη στις ανάγκες τους και υψηλής ποιότητας. Αυτό είναι το λιγότερο που τους αξίζει.

Πολλές από τις παρεχόμενες υπηρεσίες είναι ήδη ιδιαίτερα επαγγελματικές. Υπάρχουν πολλές ορθές πρακτικές. Αλλά ακόμη και οι καλύτερες οργανώσεις επιχειρηματικής υποστήριξης ξέρουν ότι μπορούν να μάθουν από την εμπειρία των άλλων, και ιδιαίτερα από τις παρόμοιες οργανώσεις που δραστηριοποιούνται αλλού στην Ευρώπη.

Σκοπός αυτής της έκδοσης είναι να συμβάλει στη βελτίωση των πολυποίκιλων τρόπων υποστήριξης των μικρομεσαίων επιχειρήσεων με την προώθηση της διάδοσης ορθών πρακτικών.

Υπάρχει ευρεία συμφωνία για τις αρχές. Η έκθεση BEST [43], παραδείγματος χάριν, που έτυχε ευμενούς υποδοχής σε ευρεία κλίμακα, διατυπώνει διάφορες συστάσεις για τις βελτιώσεις που πρέπει να γίνουν στο επιχειρηματικό περιβάλλον και στις υπηρεσίες υποστήριξης των επιχειρήσεων. Ωστόσο, η παρούσα έκδοση προωθεί τη σχετική διαδικασία ακόμη περισσότερο και υποδεικνύει συγκεκριμένα παραδείγματα που επεξηγούν πώς τίθενται σε εφαρμογή οι αρχές στην περίπτωση των μέτρων υποστήριξης για τις νεοϊδρυόμενες επιχειρήσεις.

[43] Έκθεση της Task Force για την απλούστευση του επιχειρηματικού περιβάλλοντος, Υπηρεσία Επισήμων Εκδόσεων των Ευρωπαϊκών Κοινοτήτων, Λουξεμβούργο 1998. ISBN 92-828-3418-2.

Αυτά τα παραδείγματα έχουν συγκεντρωθεί μέσω ενός προγράμματος συνεργασίας μεταξύ των κρατών μελών της ΕΕ στον τομέα της πολιτικής για τις επιχειρήσεις, γνωστού ως "Συντονισμένες Δράσεις". Στο πρόγραμμα αυτό, η Ευρωπαϊκή Επιτροπή βοήθησε τα κράτη μέλη να οργανώσουν μια εκτεταμένη ανταλλαγή εμπειριών στους τομείς που έχουν καίρια σημασία για την επιτυχία των επιχειρήσεων και για την ανταγωνιστικότητα της